Ο Αθανασίου του... χόκεϊ επί πάγου - Onsports.gr\nΓιάννης Ασκούνης\t04 Φεβρουαρίου 2012, 07:17\nΟ Αθανασίου του... χόκεϊ επί πάγου\nΣτο... παγωμένο Οντάριο ένας 17χρονος ελληνικής καταγωγής παίκτης χόκεϊ επί πάγου με το όνομα... Ανδρέας Αθανασίου ετοιμάζεται να κάνει «μπαμ».\nΓια την ώρα, ο Καναδός επιθετικός αγωνίζεται στους London Knights, ομάδα του OHL. Μάλιστα έχει ήδη πάρει μέρος σε διοργανώσεις χόκεϊ επί πάγου παγκοσμίου επιπέδου για παίκτες κάτω των 17 ετών και πλέον αποσπά την προσοχή των φίλων του αθλήματος με τα απίθανα τρικ του.\nΣτα παρακάτω βίντεο ο Αθανασίου μοιράζεται το ταλέντο του με όλη την Γη. Δεν χρειάζεται κάτι παραπάνω από ένα μπαστούνι και το puck, για να κάνει οποιονδήποτε συνδυασμό επιθυμεί.


Η Επιστήμη του Πυραμιδικού Βάστου Σάστρα | Τerrapapers\n*Πυραμίδες: Ένα μήνυμα από τους Θεούς *Εφέλκυση Ενέργειας από το Σύμπαν *Γιατί χτίστηκαν & πως λειτουργούν *Το «φ» ένας ατέρμων λόγος όπως το «π» *Πυραμίδα: Μια τετράγωνη βάση & μια μυτερή κορυφή *Το φαινόμενο του...\nΑπό την αρχαιότητα μέχρι σήμερα το πυραμιδικό σχήμα είναι γνωστό σε όλα σχεδόν τα μήκη και πλάτη της γης. Είναι στενά συνδεδεμένο με την επιστήμη και τις παραδόσεις πολλών αρχαίων και νεότερων πολιτισμών. Η χώρα που είναι πολύ γνωστή για τις πυραμίδες της και τα μυστήριά τους είναι η Αίγυπτος, αλλά δεν είναι ο μόνος τόπος όπου υπάρχουν πυραμίδες.\nΤις συναντάμε σε όλο τον κόσμο σε διαφορετικά μέρη, αν και ανακαλύφθηκαν σχετικά πρόσφατα. Πυραμίδες βρέθηκαν, κυρίως στο Μεξικό, στις κοιλάδες των Ιμαλάϊων, στην Νότιο Αμερική, στην Κίνα, στην Σιβηρία, στην Κεντρική Αμερική, στην Καμπότζη, στην Αφρική, στην Γαλλία, στην Αγγλία και στις Ηνωμένες Πολιτείες. Στην Αίγυπτο, εκτός από την πυραμίδα του Χέοπος, υπάρχουν άλλες τριάντα πυραμίδες. Κατά την διάρκεια της εξερευνητικής πτήσης του Μάρινερ-9 στον πλανήτη Άρη, φωτογραφήθηκαν ογκώδεις πυραμιδικές κατασκευές, με βάση περίπου 4,5 χιλιόμετρα και ύψος περίπου 1.500 μ. οι οποίες, σύμφωνα με αναφορές της ΝΑΣΑ δεν δημιουργήθηκαν φυσικά, αλλά φαίνεται να έχουν φτιαχτεί σύμφωνα με ακριβείς μετρήσεις.\nΧιλιάδες χρόνια έχουν περάσει από την κατασκευή των πυραμίδων της Αιγύπτου και όμως παραμένουν ένα παράξενο μυστήριο, άλυτο κατά το μεγαλύτερο μέρος του. Συνεχίζουν να προξενούν όχι μόνο τον θαυμασμό όλων, αλλά κυρίως για τους ερευνητές, είναι μεγάλη η πρόκληση να εντρυφήσουν στα μυστικά τους και μέσα από την σοφία της κατασκευής, αλλά και των χρήσεων και των δυνατοτήτων τους, να βρουν απαντήσεις σε ερωτήματα που μένουν αναπάντητα αιώνες τώρα.\nΣτέκονται γεμάτοι απορία μπροστά στην Αρχαία Γνώση που χάθηκε και προσπαθούν να την αποκρυπτογραφήσουν. Οι πυραμίδες βασάνισαν και γοήτευσαν την ανθρωπότητα σε όλες τις εποχές. Η ιστορία τους, το μέγεθος, η μηχανική τους και η εποχή που κατασκευάστηκαν υπήρξαν πάντα ένα θαυμαστό μυστήριο. Όμως το πιο εκπληκτικό από όλα είναι η λειτουργία τους.\nΗ γνωστή και πολυφωτογραφημένη γιγάντια πυραμίδα της Γκίζας (ή του Χέοπος) είναι το πιο παλιό από τα εφτά θαύματα του Αρχαίου Κόσμου, αλλά και το μόνο που διατηρείται μέχρι σήμερα. Τότε που έγινε ήταν η πιο ψηλή κατασκευή που υπήρχε στην γη και διατήρησε αυτήν την πρωτιά για 4.000 χρόνια. Η Μεγάλη Πυραμίδα κατασκευάστηκε για να γίνει ο τάφος του Χούφου, που εμείς τον ξέρουμε ως Χέοπα, ενός Φαραώ της αρχαίας Αιγύπτου. Ο τάφος ολοκληρώθηκε γύρω στο 2580 π.κ.ε. Αργότερα κατασκευάστηκαν στην Γκίζα κι άλλες δυο πυραμίδες, η μια για τον γιο και η άλλη για τον εγγονό του Χέοπος, καθώς και μικρότερες για τις βασίλισσες γυναίκες τους.\nΗ Πυραμίδα του Χέοπος είναι ένα από τα μεγαλύτερα και πιο περίπλοκα μνημεία, στην ιστορία της αρχιτεκτονικής. Οι εσωτερικοί της χώροι είναι προσβάσιμοι μέσω στενών τούνελ, ένα εκ των οποίων πριν φτάσει στον ταφικό θάλαμο φαρδαίνει και αποκτά ύψος ξαφνικά, δημιουργώντας αυτό που αποκαλείται «Μεγάλη Αίθουσα». Η Μεγάλη πυραμίδα της Αιγύπτου είναι πολύ γνωστή, επειδή είναι η μεγαλύτερη και, από μαθηματική και γεωμετρική σκοπιά, η πιο τέλεια. Δεν της λείπει κανένα χαρακτηριστικό, όπως συμβαίνει με μερικές άλλες πυραμίδες. Η βάση της είναι λίγο μεγαλύτερη από 52 στρέμματα περίπου και είναι ευθυγραμμισμένη μέχρι το εκατοστό.\nΓια την κατασκευή της χρησιμοποιήθηκαν περισσότερα από 2.600.000 κομμάτια γρανίτη ή ασβεστόλιθου, που ζύγιζαν από 2 έως 70 τόνους το καθένα. Είναι τοποθετημένα το ένα επάνω στο άλλο με τόση ακρίβεια, ώστε οι αρμοί τους ποτέ δεν είναι μεγαλύτεροι από το 1/5 της ίντσας. Οι πέτρες που χρησιμοποιήθηκαν στην κατασκευή της Μεγάλης Πυραμίδας θα μπορούσαν να χρησιμοποιηθούν για την κατασκευή τριάντα κτιρίων σαν τον ουρανοξύστη Εμπάιρ Στέιτ της Αμερικής (τον μεγαλύτερο ουρανοξύστη του κόσμου).\nΗ Μεγάλη Πυραμίδα είναι τόσο τέλεια προσανατολισμένη προς τον αληθινό Βορρά, ώστε ξεφεύγει μόνο κατά 3 λεπτά της μοίρας. Η καλύτερη σύγχρονη προσπάθεια για την κατασκευή ενός κτιρίου πλήρως προσανατολισμένου προς τον αληθινό Βορρά είναι το αστεροσκοπείο του Παρισιού, το οποίο ξεφεύγει κατά 6 λεπτά! Αν πολλαπλασιάσουμε το βάρος της Μεγάλης πυραμίδας (περίπου 5.300.000 τόνους) με 1.000.000.000.000.000, έχουμε κατά προσέγγιση το βάρος της γης. Οι ασβεστόλιθοι που χρησιμοποιήθηκαν στην κατασκευή της πυραμίδας μεταφέρθηκαν από απόσταση 750 χιλιομέτρων, επειδή δεν υπάρχουν ενδείξεις ασβεστόλιθου σε καμιά πιο κοντινή περιοχή. Στην αρχή της Άνοιξης, όταν ο ήλιος υψώνεται ακριβώς πάνω από την κορυφή της Μεγάλης Πυραμίδας, ολόκληρη η σκιά της βόρειας πλευράς εξαφανίζεται μόλις φθάσει μεσημέρι.\nΤο σχήμα αυτό χρησιμοποιείται πολλές φορές στην ενεργητική των σχημάτων. Πολλοί ερευνητές έκαναν μεγάλες προσπάθειες να βρουν την μυστική ενεργητική των πυραμίδων, πολλές υποθέσεις και θεωρίες έχουν διατυπωθεί από την εργασία τους. Από όλα αυτά ένα πράγμα είναι σίγουρο, ότι η πυραμίδα είναι το σχήμα-εργαλείο που συνηχεί με την κοσμική ενέργεια που εκπορεύεται από τον ήλιο και το εξωτερικό διάστημα προς την γη.\nΕίναι το πιο βασικό σχήμα, επειδή τα μαθηματικά της σχετίζονται άμεσα με την ζωτική ενέργεια. Οι ναοί, οι εκκλησίες, τα τζαμιά και άλλα θρησκευτικά μέρη είναι τα καλύτερα παραδείγματα χρήσης μορφών και σχημάτων, ως μηχανών που εκπληρώνουν επιθυμίες. Όλοι οι θρησκευτικοί τόποι είναι πανίσχυρα όργανα για εκπλήρωση των σκοπών και των στόχων μας. Όταν νιώθουμε την ανάγκη για υπερφυσική βοήθεια, όταν χρειαζόμαστε να γίνουν «θαύματα», αυτά είναι τα μέρη που αναζητάμε. Τα κύρια σχήματα που χρησιμοποιούνται είναι το θολωτό και το πυραμιδικό-κωνικό. Στην Κίνα και σε άλλες χώρες της Ανατολικής Ασίας χρησιμοποιούν όμορφα μυτερά σχήματα στους ναούς και σε άλλα οικοδομήματα.\nΣτις βουδιστικές και ισλαμικές περιοχές βλέπουμε τεράστιους θόλους, στρογγυλά και καμπύλα σχήματα σε τζαμιά και άλλα θρησκευτικά κτίρια. Αντιθέτως στην Ινδία δίνεται ίση σημασία και στα δύο σχήματα και έχουμε εντελώς διαφορετικές κατασκευές. Οι ναοί έχουν ένα μυτερό πυραμιδικό σχήμα στο πίσω μέρος και θολωτό σχήμα μπροστά. Για να αυξηθεί η δύναμη των συμβόλων και των σχημάτων χρησιμοποιείται το φαινόμενο του πολλαπλασιασμού, δύο τύπων. Στον κάθετο πολλαπλασιασμό τοποθετούνται συμμετρικά σχήματα σε κάθε επίπεδο, όπως στην παγόδα.\nΕνώ στον οριζόντιο πολλαπλασιασμό το ίδιο σχήμα επαναλαμβάνεται πολλές φορές σε οριζόντιο επίπεδο, όπως στην εκκλησία. Υπάρχουν και περιπτώσεις που χρησιμοποιούνται και οι δύο τύποι πολλαπλασιασμού μαζί, όπου το βασικό σχήμα επαναλαμβάνεται προβάλλοντας μέσα από το προηγούμενο και ονομάζεται τεχνική προβολής (π.χ. ένας ναός σικχάρ). Έτσι η τοποθέτηση ενός πυραμιδικού σχήματος και ο πολλαπλασιασμός του, δίνει καλύτερα αποτελέσματα.\nΟ άνθρωπος είναι ένας μικρόκοσμος, η τέλεια εικόνα του σύμπαντος. Στο γνωστό σχέδιο του Λεονάρντο ντα Βίντσι, περίπου το 1510 μ.κ.ε. μπορούμε να δούμε την χρυσή τομή σαν μια βάση μέτρησης του ανθρωπίνου σώματος. Η μυστική αναλογία εμφανίζεται σε όλη την φύση και είναι η αναλογία που διέπει την Μεγάλη Πυραμίδα. Σχετικά με το ενεργειακό πεδίο της πυραμίδας έχουν γίνει χιλιάδες πειράματα, τα οποία απέδειξαν ότι μέσα κι έξω από την πυραμίδα δημιουργείται ένα δυναμικό ενεργειακό πεδίο. Οι πυραμίδες έχουν κωνικό σχήμα και, λόγω αυτού του σχήματος, απορροφούν την ανώτατη ουράνια κοσμική ενέργεια μέσα τους.\nΗ απορροφημένη ενέργεια κυλάει κάτω, μέσω των εξίσου κατανεμημένων επιφανειών, κατευθείαν προς την γη. Αυτό συμβαίνει μέσω των ίσου σχήματος και επικλινών επιφανειών της πυραμίδας. Αυτή η συγκεντρωμένη ενέργεια ρίχνεται έξω από τις τέσσερις γωνίες της πυραμίδας. Σαν αποτέλεσμα, συγκρούεται με τις υπάρχουσες αρνητικές δυνάμεις και παράγει θετικά αποτελέσματα. Γι’ αυτόν τον λόγο τα πράγματα, τα οποία τοποθετούνται μέσα στην πυραμίδα είναι πιο καλοδιατηρημένα και αποτελεσματικά.\nΠειράματα απέδειξαν ότι, αν βάλουμε μια άδεια από ενέργεια μπαταρία μέσα στην πυραμίδα και την αφήσουμε εκεί μερικές μέρες, θα διαπιστώσουμε ότι θα επαναφορτιστεί με μια ποσότητα ενέργειας. Επίσης, λουλούδια, φρούτα, ψωμί και άλλα, τοποθετημένα μέσα σε μια πυραμίδα διατηρούν την φρεσκάδα τους για πολύ μεγαλύτερο χρονικό διάστημα. Έχει επίσης αποδειχτεί ότι το ενεργειακό πεδίο της πυραμίδας επιδρά στο αιθερικό, ενεργειακό, αστρικό, κατώτερο νοητικό, ανώτερο νοητικό, ψυχικό και πνευματικό «σώμα» του ανθρώπου, ενδυναμώνοντας ή και θεραπεύοντάς τα. Δεν είναι άλλωστε καθόλου τυχαίο το γεγονός ότι η πυραμίδα, ως δομή και σχήμα, όχι μόνο υπήρχε, αλλά εξακολουθεί να υπάρχει σε πολλές παραδόσεις της Ασίας, αλλά και της Δύσης, γεγονός που μαρτυρούν οι πολλές πυραμιδικές κατασκευές σε κτίρια και εκκλησίες.\nΤο Βάστου είναι ένα σύστημα δομημένο πάνω στην σχέση του ανθρώπου με το σύμπαν και λαμβάνει υπόψιν του τους εννέα πλανήτες, τα δώδεκα ηλιακά ζώδια, τους δώδεκα οίκους, τους είκοσι επτά αστερισμούς, το ανθρώπινο ενεργειακό σύστημα –τα επτά τσάκρα- τα πέντε στοιχεία και φυσικούς αρχιτεκτονικούς νόμους και κανόνες. Απώτερος στόχος του είναι να οδηγήσει τα ανθρώπινα όντα σε μια πιο ευτυχισμένη και ευήμερη ζωή. Η φιλοσοφία του Βάστου για την επέμβαση και την θεραπεία σε ένα κτίριο, χωρίς να πειράξουμε τα δομικά του στοιχεία, στηρίζεται στην αρχή, ότι το πεδίο της ενέργειας υπερέχει του πεδίου της ύλης. Όταν δεν μπορούμε λοιπόν να αποκαταστήσουμε μια δομή στο φυσικό πεδίο, την θεραπεύουμε σε ένα ανώτερο ενεργειακό πεδίο, αποκαθιστώντας το πρόβλημα που έχει και ενισχύοντας το ενεργειακό της δυναμικό. Σύμφωνα λοιπόν με αυτή του την φιλοσοφία, το Βάστου χρησιμοποιεί την δύναμη του πυραμιδικού σχήματος, για την εφέλκυση ενέργειας από το σύμπαν, με την οποία διορθώνει, θεραπεύει και ενισχύει ένα κτίσμα.\nΗ θεραπευτική του Βάστου, βασίζεται κυρίως στις θεραπευτικές πυραμίδες και στα γιάντρα (αρχέτυπα σύμβολα ιερής γεωμετρίας, που συνδυάζουν χρώματα, μάντραμς, γράμματα και σύμβολα και εφελκύουν συμπαντική ενέργεια για ενίσχυση, προστασία, ευημερία, τύχη, υγεία, μακροζωία κ.α.). Το θεραπευτικό Βάστου χρησιμοποιεί το μοναδικό ενεργειακό δυναμικό της πυραμίδας σε συνδυασμό με τα γιάντρα, για να βελτιώσει την ποιότητα ζωής των ανθρώπων. Βέβαια, εκτός από αυτά, χρησιμοποιεί για την ενδυνάμωση των διαφόρων τομέων και προσανατολισμών, τα σχετικά σύμβολα και τα φυσικά στοιχεία, τα χρώματα, φυτά, κρυστάλλους και πολύτιμους λίθους, ήχους και μάντραμς. (Στην ιστοσελίδα μας anthoslotou.gr μπορείτε να διαβάσετε περισσότερο αναλυτικά για το κάθε ένα ξεχωριστά και να επικοινωνήσετε για περισσότερες πληροφορίες. Είναι νεοεισερχόμενη στον θαυμαστό κόσμο του ιντερνέτ και καθημερινά εμπλουτίζεται με σχετικά προϊόντα και πρότυπη αρθρογραφία)\nΤο Πυραμιδικό Βάστου, λοιπόν, είναι μια τέχνη για την εναρμόνιση του νου, του πνεύματος και του περιβάλλοντος, με την κατάλληλη τοποθέτηση πυραμιδικών γιάντρα, για την επίτευξη υγείας, ευτυχίας και ευημερίας. Είναι μια μέθοδος κεντρικής ενεργειακής εξισορρόπησης, η οποία χρησιμοποιείται για να διορθώσει τα ελαττώματα του Βάστου και του Φενγκ Σούι, χωρίς φυσική αλλαγή, μετακίνηση ή ανακατασκευή του χώρου τον οποίο θέλουμε να θεραπεύσουμε, είτε είναι η κατοικία μας, είτε ο εργασιακός μας χώρος, ή η επιχείρησή μας. Όπως λέει ο δρ. Τζίτεν Μπχατ, το Πυραμιδικό Βάστου είναι μια επιστημονική μέθοδος ενεργειακής εξισορρόπησης των κέντρων, μέσω της δημιουργίας νέων προγραμματισμένων πληροφοριών με πυραμιδικά γιάντρα. Βασίζεται στην ουσία των βεντικών αρχών της λεπτοφυούς ανατομίας, για την εναρμόνιση του τρόπου ζωής του σύγχρονου ανθρώπου με τους νόμους του σύμπαντος.\nΠώς μπορούν οι άνθρωποι να πάρουν τα μέγιστα πλεονεκτήματα από την πυραμίδα; Η πυραμίδα – γιάντρα, μοιάζει αρκετά με τις πυραμίδες της Αιγύπτου, αλλά η αρχή της λειτουργίας της είναι πολύ διαφορετική και μπορεί να χρησιμοποιηθεί για πολλούς ειδικούς σκοπούς. Πρόκειται για ένα εκπληκτικό εργαλείο, το οποίο μπορεί να συνεργαστεί θαυμάσια με το Βάστου και να παρέχει εξαιρετικά αποτελέσματα, όσον αφορά την υγεία, τον υλικό περιβάλλοντα χώρο και να βοηθήσει τους ανθρώπους να ενισχύσουν την φυσική, διανοητική, πνευματική, αλλά και την οικονομική τους Δ Υ Ν Α Μ Η. Τα Πυραμιδικά Γιάντρα είναι κατασκευασμένα με νόμους εσωτερικής γεωμετρίας, ώστε να περικλείουν τον μεγάκοσμο μέσα στον μικρόκοσμο.\nΗ κατασκευή τους βασίζεται στον μυστικό νόμο δημιουργίας δύναμης 9Χ9, ο οποίος χρησιμοποιείται με πολλούς τρόπους στις απόκρυφες επιστήμες. Στην αστρολογία έχουμε 9 πλανήτες, στην αριθμολογία 9 αριθμούς, στο Βάστου και στο Φενγκ Σούι 9 τετράγωνα- τομείς και στα παραδοσιακά ισλαμικά, κινέζικα και ινδουιστικά γιάντρα. Όταν η ύλη κυριαρχεί πάνω στο πνεύμα δημιουργεί τα πέντε στοιχεία. Η πενταπλότητα της υλικής φύσης παρέχει την βάση της ύπαρξής μας. Τα πέντε στοιχεία -Γη, Νερό, Φωτιά, Αέρας και Αιθέρας ή Χώρος- μας κυβερνούν. (εικόνα επάνω)\nΗ αρμονία μεταξύ αυτών των στοιχείων στο σώμα μας, καθώς και στο περιβάλλον μας, προκαλεί γαλήνη και ισορροπία μέσα μας. Η σύγχρονη επιστημονική θεωρία λέει, πως οτιδήποτε συμβαίνει γύρω μας, βασίζεται στον θεμελιώδη παράγοντα του Χρόνου και του Χώρου. Κάθε αλλαγή και δράση στο σύμπαν οφείλεται στην μάζα και στην κίνηση υποατομικών σωματιδίων. Ο χώρος παίζει πάντα ζωτικό ρόλο σε αυτήν την διαδικασία, αφού δίχως χώρο τίποτε δεν αναπτύσσεται , ούτε επεκτείνεται.\nΕπομένως ο χώρος γίνεται ένα σημαντικό στοιχείο, το οποίο είναι πιο ισχυρό από άλλα στοιχεία, όταν πρόκειται να επιφέρουμε αλλαγές. Ο χώρος είναι πανταχού παρών και ένας κοινός σύνδεσμος επικοινωνίας με το σύμπαν. Το πυραμιδικό γιάντρα αποτελείται από 91 πυραμίδες. Στην βάση υπάρχουν 81 πυραμιδικοί χώροι, (9 μικρότερες βάσεις με 9 πυραμιδικούς χώρους η καθεμία), οι οποίοι προσθέτουν δύναμη στις 9 κεντρικές πυραμίδες που βρίσκονται ανάμεσα στην βάση και την πυραμίδα της κορυφής (9Χ9=81 + 9 + 1 σύνολο 91). Όλες μαζί λειτουργούν σαν πανίσχυρες μπαταρίες φόρτισης του λεπτοφυούς επιπέδου. Η κορυφαία πυραμίδα λειτουργεί σαν κεραία εφέλκυσης της κοσμικής ενέργειας. Αυτή η ενέργεια ρέει από τις γωνίες της πυραμίδας επηρεάζοντας όλα τα βασικά στοιχεία της ύλης, τα οποία καθαρίζει, προστατεύει και απομακρύνει την δυσαρμονία από αυτά.\nΤο Πυραμιδικό Γιάντρα είναι λοιπόν, ένα όργανο γνωστού πολλαπλού χώρου, που αποτελείται από 91 πυραμίδες. Όταν φτιάχνουμε όρια με οποιονδήποτε τρόπο, ας πούμε υλικό, όπως τοίχους και στέγη, τότε αυτός ο χώρος είναι ένας περιορισμένος χώρος. Αυτός ο περιορισμένος χώρος λειτουργεί με δύο τρόπους, έναν ανεξάρτητο και έναν άλλον σε αρμονία με τον εξωτερικό χώρο. Η δική του λειτουργία εξαρτάται από την γεωμετρία των ορίων. Αν τώρα γνωρίζουμε την ιδιότητα του περιορισμένου χώρου και μια τεχνική για να χρησιμοποιήσουμε αυτόν τον χώρο, τότε μπορούμε να τον εκμεταλλευτούμε. Η δύναμη του Πυραμιδικού Γιάντρα βασίζεται στην μετάλλαξη, στον συνδυασμό και στην αλληλεπίδραση τέτοιων γνωστών πολλαπλών χώρων. Έτσι ο πολλαπλός χώρος είναι ένας από τους πιο σημαντικούς παράγοντες αυτής της τεχνικής για την δημιουργία ενέργειας.\nΓνωρίζουμε ότι κάθε περιορισμένος χώρος είναι διαφορετικός στην ταυτότητά του. Όμως ο καθένας από αυτούς τους χώρους συνδέεται στενά με έναν θείο άξονα ή χορδή, που ονομάζεται Κεντρικός Άξονας. Αυτός ο Κεντρικός Άξονας είναι σαν το νήμα ενός περιδέραιου, όπου κάθε χάντρα είναι διαφορετική από μόνη της, αλλά όταν συνδεθούν μεταξύ τους, μέσω του νήματος, γίνονται ένα όμορφο περιδέραιο.\nΤο κέντρο κάθε χώρου είναι πολύ σημαντικό. Η επικοινωνία γίνεται με το κέντρο του κάθε χώρου μέσω του Κεντρικού Άξονα. Σε αυτό το σύμπαν υπάρχει ένας λαβύρινθος χώρων, αλλά ο καθένας είναι καλά συνδεδεμένος με τους άλλους. Η επικοινωνία μπορεί να γίνει από το ανώτερο προς το κατώτερο επίπεδο και από το κατώτερο προς το ανώτερο. Κατά τον ίδιον τρόπο, η επικοινωνία στον χώρο συμβαίνει από οποιονδήποτε γνωστό μικροχώρο, προς τον εξωτερικό χώρο και το αντίστροφο.\nΥπάρχει ένας κενός χώρος ανάμεσα στην πυραμίδα κορυφής και τις 9 πυραμίδες του μεσαίου στρώματος, ανάμεσα στις 9 πυραμίδες και τις 81 πυραμίδες της βάσης αλλά και μέσα σε κάθε μία από τις 81 πυραμίδες. Μέσα σε αυτά τα άδεια διαστήματα η πυραμίδα αυξάνει την ηλεκτρομαγνητική και βιοκοσμική ενέργεια. Ο χώρος σε αυτό το όργανο είναι στενά συνδεδεμένος, μέσω του κέντρου του, με τους άλλους εξωτερικούς χώρους. Το κέντρο του Πυραμιδικού Γιάντρα επικοινωνεί με το κέντρο του χώρου στον οποίο τοποθετείται. Και το κέντρο του σπιτιού επικοινωνεί με το κέντρο του ανθρώπου που διαμένει σ΄ αυτό, με αποτέλεσμα να αυξάνει την συνειδητότητα, την επίγνωση και την δύναμη στο άτομο. Οι γωνίες της πυραμίδας συμβολίζουν την Γαλήνη, την Συνειδητότητα, την Σοφία και την Αλήθεια και η χρήση των πυραμίδων φέρνει ευτυχία και ευημερία.


Ανταποκρίσεις Απόστολου Θηβαίου, Κατά κόσμον Τζιμ – στάχτες\nΔημοσιεύθηκε την 10/07/2015 08/12/2018 από SF\nΚάθε χρόνο συρρέουν στην πόλη μας ταξιδιώτες. Φθάνουν με τους σιδηρόδρομους, έξαλλοι, κατάκοποι, ζωντανά κάρβουνα απ΄την καρδιά του κήτους. Κατασκηνώνουν στο μεγάλο, κατηφορικό λειβάδι, μες στους ροδώνες κάνουν έρωτα, χορεύουν, εξαντλούν τις πιθανότητες κάθε μιας νύχτας. Άλλοι έρχονται με πολύχρωμα φορτηγά. Ένα κομβόι από τέτοια αντίκρισαν σήμερα, να πλησιάζει την πόλη τα παιδιά της ομάδας ποδοσφαίρου. Αφού χάρηκαν με την ψυχή τους τις ερωτικές προοπτικές που ανοίγονταν, επιδόθηκαν στην προσφιλή τους συνήθεια, χτυπώντας τα κορμιά τους με πείσμα και σφρίγος ακατανόητο. Τα φορτηγά ετοιμάζονταν να κατακτήσουν την πόλη.\nΤέτοια εποχή γιορτάζουν τη μνήμη τον βασιλιά σαύρα. Φτιάχνουν δώρα από σκούρο, πράσινο χρώμα, βάφουν τις πόρτες και τα παράθυρά τους με τον ίδιο τρόπο. Στους δρόμους ακούγονται στη διαπασών τα τραγούδια του βασιλιά σαύρα. Όλοι ψιθυρίζουν τα λόγια. Στις εσοχές σιγοκαίνε ταπεινές φλόγες εμπρός απ΄το πορτραίτο του βασιλιά.\nΑπόψε, μωρό μου έλα και άναψε τη φωτιά μου, έλα και κάψε αυτή τη νύχτα.\nΟ βασιλιάς σαύρα σκοτώθηκε. Βρέθηκε νεκρός στο διαμέρισμά του στο Παρίσι. Η σύζυγός του Παμ εμφανίστηκε συντετριμμένη. Ο βασιλιάς εκείνο το βράδυ έκανε χρήση ναρκωτικών ουσιών. Η Παμ είναι σε κακά χάλια. Ο βασιλιάς βαδίζει τώρα σ΄άλλες πόλεις. Κάτι σαν αυτές τις μετατοπιζόμενες πολίχνες των Ιταλών ποιητών, φτιαγμένες μονάχα από κιμωλία και ανάμνηση. Ο βασιλίάς σαύρα, κατά κόσμον Τζιμ, κατοικεί σήμερα δωμάτια εφηβικά, παμπ, μπράτσα ηλεκτρικών κιθάρων. Είναι άγαλμα από τερακότα ή χαλκό και πολύχρωμη χαίνα στις νότιες, εύκρατες, θηλυκές ηπείρους. Ο Τζιμ είναι όμορφος, με τη διονυσιακή έννοια του όρου. Είναι τα κατακόκκινα τριαντάφυλλα στον τάφο του που αφήνει ένας άγνωστος επισκέπτης και άλλα μυστικά πράγματα.\nΈλα μωρό μου και άγγιξέ με, μην φοβάσαι. Πες μου για την υπόσχεσή σου. Εγώ θα σ΄αγαπώ μέχρι τ΄αστέρια. Έλα, έλα και άγγιξέ με μωρό μου.\nΣτους δρόμους των μεγάλων μητροπόλεων τ΄αγόρια πασχίζουν να μοιάσουν στον Τζιμ. Πάντα ν΄ακολουθούν τον ήλιο και τα υπέροχα εκείνα κορίτσια του Λος Άντζελες με τα μάτια που ΄χουν το χρώμα της ελπίδας, ξέφρενα μάτια σ΄άλλα χρώματα και συχνότητες.\nΤο καραβάνι έφθασε. Ως να πέσει η νύχτα οι εκδρομείς θα΄χουν ανάψει μεγάλες φωτιές και θα΄χουν γράψει τ΄όνομα του Τζιμ με γέρικες, ογκώδεις πέτρες απ΄τα πόδια του βουνού. Ο βασιλιάς σαύρα χτυπά τις πόρτες μας, τρυπώνει στα κοριτσίστικα δωμάτια και βάζει φωτιά στα όνειρά τους. Μια απ΄αυτές τις φορές, ο βασιλιάς σαύρα θα προβάλει μέσα απ΄τα πύρινα όρη, μέσα απ΄ανέμους και μοναξιά.\nΑυτό είναι το τέλος, όμορφε φίλε μου, αυτό είναι το τέλος μοναδικέ μου φίλε, το τέλος.\nΗ ελευθερία σου με πονά, όμως δεν πρέπει ποτέ να μ΄ακολουθήσεις. Εδώ τελειώνουν τα χαμόγελα και οι λυγμοί, εδώ τελειώνουν τόσες και τόσες νύχτες που προσπαθήσαμε να πεθάνουμε. Αυτό είναι το τέλος.\nΟ βασιλιάς σαύρα, κατά κόσμον Τζιμ Μόρισον, εξέρχεται των αρχαίων πορτραίτων, πίνει με το σώμα του όλο τον ηλεκτρισμό αυτού του κόσμου. Ο βασιλιάς σαύρα, κατά κόσμον Τζιμ, είναι ένα απ΄εκείνα τ΄άστρα που μπορούν να γεμίσουν το πηγάδι του κόσμου. Τον Τζιμ τίποτε δεν το κρατά αιχμάλωτο, μήτε η τέχνη ή τα ποιήματά του που προσμένου ν΄ανακαλυφθούν. Στην πόλη όσο κρατά η γιορτή του βασιλιά σαύρα, όλοι ανεξαιρέτως οι καθρέφτες της ζωής μας κοιτούν τους τοίχους, κοιτούν τους τοίχους.\nΜια γυναίκα έγραψε. Ο ποιητής είναι ένα πολύ μικρό παιδί, κάποιος που έχει πυρεττό μες στη νύχτα, που δρα και ζει αυτόματα, που έχει άγνοια κινδύνου. Ο Τζιμ, μια ολοζώντανη ποσότητα που χάνεται στο ηλιοβασίλεμα μια απ΄τις ατέλειωτες μέρες της συγκομιδής. Περήφανος πλασιέ οραμάτων, δίχως τέρματα.


Πειθαρχία: Τι πρέπει να γνωρίζετε για να θέσετε όρια στα παιδιά | in.gr\n8 Αυγούστου 2020, 21:11\nΗ απαίτηση συμμόρφωσης από το παιδί, αντί να το ενθαρρύνετε να αναπτύξει και να καλλιεργήσει τον αυτοέλεγχό του, συνήθως μπορεί να έχει ως αποτέλεσμα παιδιά που είναι εντελώς πειθήνια στους γονείς τους, αλλά συχνά εντελώς εκτός ελέγχου όταν απομακρύνονται από αυτούς.\nΗ πιο αποτελεσματική πειθαρχία δεν είναι ούτε άκαμπτη ούτε ανεκτική. Το πιο προσοδοφόρο στυλ πειθαρχίας για το παιδί είναι εκείνο που κυμαίνεται μεταξύ της ανάθεσης ορίων που είναι δίκαια και τα εφαρμόζετε με συνέπεια αλλά και με αγάπη. Ορισμένες στρατηγικές που μπορείτε να δοκιμάσετε για να θέσετε όρια με το σωστό τρόπο στο παιδί, περιλαμβάνουν:\n*Διαλέξτε τις «μάχες» σας\nΕίναι ιδιαίτερα σημαντικό να θέσετε τόσο τους κανόνες όσο και τα όριά σας βάσει των προτεραιοτήτων σας. Αυτό σημαίνει ότι θα πρέπει να επιλέγετε «έξυπνα» πότε και γιατί μπορεί να έρθετε σε διένεξη με το παιδί, καθώς δεν θα ήταν καλό να διαταράσσεται την οικογενειακή γαλήνη συχνά και για ζητήματα που στην πραγματικότητα δεν έχουν μεγάλη σημασία. Ορίστε κανόνες που θέλετε να εφαρμόσετε πλήρως, αλλά διατηρήστε τους σε λογικό αριθμό.\n*Η ευθύτητα είναι «σύμμαχός» σας\nΕίναι σημαντικό οι απαντήσεις να είναι άμεσες και να δηλώνετε την επιθυμία σας με τέτοιο τρόπο ώστε να αντιλαμβάνεται το παιδί τι είναι αυτό που του ζητάτε. Εάν παρατηρήσετε ότι το πρώτο σας «όχι» ήταν αναποτελεσματικό, με σταθερό αλλά ήπιο τόνο και αφού έρθετε στο ύψος του παιδιού επαναλάβετε αυτό που του ζητήσατε ή την απαγόρευση. Έπειτα δοκιμάστε αντιπερισπασμούς, όπως το να πάτε το παιδί σε ένα άλλο δωμάτιο και να το ενθαρρύνετε να ασχοληθεί με μια άλλη δραστηριότητα.\nΕίναι ιδιαίτερα σημαντικό να είστε συνεπείς με την τήρηση των κανόνων, καθώς αν κάτι είναι σημαντικό την μία ημέρα και όχι την επόμενη, το πιθανότερο είναι ότι το παιδί δεν θα αντιληφθεί τι είναι αυτό που πρέπει να κάνει. Γι ‘αυτό θα ήταν καλό να φροντίσετε να τηρείτε τους κανόνες που θεσπίζετε, διαφορετικά θα χάσετε την αξιοπιστία σας.


Kefalonia Mas - «Υπάρχουν κάποιοι Άνθρωποι που φορούν κόκκινες στολές και βρίσκονται σχεδόν παντού σε όλο τον κόσμο…..!»\nΠέμπτη, 24 Μάιος 2018 11:25\nΚύμα «μαμούθ» 23,8 μ: Πρόκειται για το υψηλότερο κύμα που κατα Τούρκοι δημοσιογράφο: Στο πλαίσιο της συνεργασίας της Περιφέρε Τραγωδία στη Μεταμόρ: Ηλικίας 50 ετών ο άτυχος άνδρας - Τραυμα Πανελλαδικές: Ποιοι : Σε 350 ευρώ ανά δικαιούχο ανέρχεται η απ Εικόνες σοκ: Aεροπλά: Σοκάρουν οι εικόνες που κάνουν τον γύρο Tι ισχύει για τις αμ: Όπως σημειώνει η ΓΣΕΕ, η ημέρα εορτασμού Capital Controls:Τι : Σε νέα χαλάρωση των capital controls σχε Έκρυψε το όπλο στον : Ένα απίστευτο περιστατικό έλαβε χώρα στο Δείτε πότε πέφτουν ο: Λίγες ημέρες μας χωρίζουν από το τριήμερ Νέο βίντεο ντοκουμέν: Τέρας του Λοχ Νες έχει επικρατήσει να ον\n«Υπάρχουν κάποιοι Άνθρωποι που φορούν κόκκινες στολές και βρίσκονται σχεδόν παντού σε όλο τον κόσμο…..!»\nΥπάρχουν κάποιοι Άνθρωποι που φορούν κόκκινες στολές και βρίσκονται σχεδόν παντού σε όλο τον κόσμο.\nΣυχνά περνούν απαρατήρητοι, στο αδιάφορο βλέμμα βιαστικών περαστικών. Άλλοτε συγχέονται με στελέχη των σωμάτων ασφαλείας ή των υπηρεσιών υγείας. Σπανίως τους χαιρετάμε τους χαμογελάμε ή ενδιαφερόμαστε να μάθουμε κάτι για αυτούς.\nΠερισσότερο τείνει να μας απασχολεί η καθημερινή μας επιβίωση ή η πιθανή μας ευμάρεια ενώ η αντίληψη του κόσμου μας, δημιουργείται, φιλτράρεται κι εκτίθεται μέσα από το διαδίκτυο και τον ηλεκτρονικό μας μικρόκοσμο.\nΤι κι αν αυτοί οι Άνθρωποι φορούν κόκκινο: το χρώμα του αίματος, το χρώμα του πάθους, το χρώμα της καρδιάς. Αυτό το ζωντανό, έντονο χρώμα, με το οποίο συνειδητά αποφεύγουμε να ντύνουμε την ψυχή μας, αποφεύγουμε να νιώθουμε και χειρότερα αποφεύγουμε να βλέπουμε στα έργα, στις πράξεις στα μάτια εκείνων που έχουν το θάρρος, την δύναμη, την αντοχή, το κουράγιο, την αγάπη που απαιτείται για να το φορούν.\nΕίναι κάπως δικαιολογημένο να μην τους προσέξουν, στις μεγαλουπόλεις, εκεί όπου η ζωή μοιάζει με ασταμάτητο τρεχαλητό…. το άγχος συχνά θολώνει την κρίση, η απαιτητική καθημερινότητα, η κοσμοσυρροή, η ετερόκλητη αυτή ανθρωπο-μάζωξη, περιορίζουν σημαντικά την ικανότητα παρατήρησης και γνώσης, για οτιδήποτε δεν μας αφορά άμεσα.\nΣτα μικρά μέρη όμως όπως το νησί μας, όπου ακόμη και τα «απόκρυφα» του καθενός μας μετατρέπονται σε προϊόν ευρείας κατανάλωσης είναι σχεδόν τραγικό να μην γνωρίζουμε, να μην αναγνωρίζουμε, να μην επικροτούμε, να μην συγχαίρουμε, να μην ευχαριστούμε και να μην υποστηρίζουμε το έργο του Σώματος Εθελοντών Σαμαρειτών, των δικών μας Ανθρώπων με τις κόκκινες στολές.\nΧτες Κυριακή 12/2/ έκοψαν την πίτα τους στο χώρο του ΙΕΚ στην Λάσση και μάλιστα μετά από ένα δυσάρεστο συμβάν που τους κατέστρεψε το μεγαλύτερο μέρος του πολύτιμου εξοπλισμού τους. Δυστυχώς το Σώμα αυτό δεν διαθέτει χώρο στο νησί μας για τον φυλάσσει με ασφάλεια. Στην σεμνή και λιτή εκδήλωσή τους, μεταξύ άλλων παρουσιάστηκαν εικόνες που καθιστούν τον λόγο φτωχό και ανούσιο να αποτυπώσει το μέγεθος του έργου τους.\nΠόσοι από εμάς αλήθεια έχουμε κοινωνήσει ελάχιστη έστω πληροφορία για το λειτούργημα το οποίο επιτελούν. Γνωρίζουμε άραγε ότι\n• Εκπαιδεύονται ουσιαστικά, σοβαρά, απολύτως εξειδικευμένα, πολύωρα και επί μακρόν προκειμένου να ανταποκριθούμε στα ηθικά και τυπικά τους καθήκοντα.\n• υποστηρίζουν αγόγγυστα διοργανώσεις παντός είδους, όπου απαιτείται προληπτικά η παρουσία ατόμων για παροχή πρώτων βοηθειών, αναζητήσεις ή διασώσεις?\n• είναι όλοι εθελοντές και μη αμειβόμενοι!κοινώς ότι υπηρεσία και να παρέχουν, για όσο χρόνο και να εργαστούν ή να προσφέρουν δεν λαμβάνουν κανενός είδους αντίκρισμα οικονομικό ή υλικό !!!!!!!!\n• τον εξοπλισμό τους , μέχρι και την στολή που φορούν, τον καλύπτουν από ίδιους πόρους καθένας εξ΄ αυτών ατομικά?\n• Οι περισσότεροι από αυτούς, διαθέτουν οικογένεια. Βαρύνονται με απαιτητικές εργασιακές υποχρεώσεις και καταθέτουν ή μάλλον επενδύουν χρόνο από αυτόν που τελικά δεν περισσεύει σε αυτό το εκπληκτικό έργο αρωγής και αλληλεγγύης που επιτελούν, με την ανοχή των δικών τους ανθρώπων, συχνά εις βάρος της προσωπικής , οικογενειακής και οικονομικής ευημερίας.\n• Στηρίζουν ευπαθείς ομάδες, αναζητούν και διασώζουν ανθρώπους , συντρέχουν ασθενείς, τραυματίες, απόρους, προσφέρουν αίμα, στηρίζουν και επανδρώνουν κοινωφελείς δράσεις και πρωτοβουλίες\nΜοιάζουν σχεδόν ψεύτικοι αν το καλοσκεφτεί κανείς, όλοι αυτοί οι Άνθρωποι με τις κόκκινες στολές. Αναπόφευκτα δημιουργείται αυτό το πονηρό, κριτικό ερώτημα? Μα πως έτσι; χωρίς ουδεμία ωφέλεια, χωρίς κανένα κέρδος, χωρίς το παραμικρό αντίκρισμα; Δεν μπορεί δεν είναι δυνατό;\nκαι ευθύς γυρεύουμε το στραβοπάτημα, την αδυναμία , την ατέλεια, το θολό σημείο εκείνο που θα δικαιώσει την απορία μας, θα αμαυρώσει το μεγαλείο της δράσης τους, θα δικαιολογήσει την αρνητικότητα και θα τροφοδοτήσει κακόβουλα σχόλια.\nΔυστυχώς αυτό που δεν κατανοούμε είτε το δαιμονοποιούμε, είτε το στραπατσάρουμε, είτε το βαφτίζουμε θείο και ξεμπερδεύουμε.\nΑπό τις τρεις εκδοχές η τελευταία, είναι εκείνη που ταιριάζει στην περίπτωσή μας. Είναι πραγματικά παράξενο, σχεδόν τραγελαφική να μας προκαλεί απορία , το αυτονόητο της ανθρωπιάς μας. Είναι ανήκουστο να αδυνατούμε, να καταλάβουμε και να αποδεχτούμε ότι υπάρχουν κάποιοι που παρέμειναν Άνθρωποι, που τιμούν το είδος μας και το υπηρετούν με ανιδιοτέλεια.\nΕίναι ψέμα όμως πως δεν υπάρχει ωφέλεια ή ανταμοιβή. Αντιθέτως είναι εξαιρετικά υψηλή και δεν αποτιμάται σε χρήματα. Είναι ανεκτίμητη και αναντικατάστατη .Είναι όλη αυτή η χαρά, ο ενθουσιασμός η πληρότητα που αισθάνονται οι Σαμαρείτες όταν ολοκληρώνουν το έργο τους, όταν σώζουν μία ζωή, όταν εισπράττουν χαμόγελα ανακούφισης, ευγνωμοσύνης, βλέμματα σεβασμού θαυμασμού, όταν μεταλαμπαδεύουν την σκέψη τους, τους στόχους τους την αγάπη , τον ζήλο, το όραμα, το πάθος τους σε άλλους και σε άλλους και σε άλλους , όταν ξαναθυμίζουν τον Άνθρωπο στον Άνθρωπο.\nΚαι αυτοί οι Άνθρωποι με τις κόκκινες στολές παραμένουν πάντα Σαμαρείτες-πάντα άνθρωποι και εκτός σώματος και στην παύση των καθηκόντων τους. Γιατί αυτή η κόκκινη στολή, είναι η ίδια η καρδιά, η ψυχή και η σκέψη τους. Είναι οι άνθρωποι που μετατρέπουν καθημερινά το εγώ, σε εμείς, εσείς και αυτοί έτσι απλά και όπου υπάρχει ο άνθρωπος.\nΚαι που το μόνο που ζητούν από εμάς είναι ένα καλημέρα, ένα χαμόγελο, ίσως και ένα ευχαριστώ κάπου όταν το νιώσετε, όσοι από εσάς έχετε την τύχη να τους απαντήσετε στο διάβα σας.


Ο νους : mwm\nΗ λογική σκέψη είναι το μεγαλύτερο δώρο του Θεού.\nΟ νους: …Είναι αρκετός ;\nΠλάνες λοιπόν οι αισθήσεις. Ή στην καλύτερη περίπτωση, δεν είναι να βασιστείς μόνο σ’ αυτές. Ωστόσο υπάρχει και ο νους. Είναι τουλάχιστον αυτός φίλος;\nΕδώ όταν λέμε νου θα εννοούμε εκείνη τη μοναδική μας μηχανή, που επεξεργάζεται ότι “αντιλαμβανόμαστε” για να βγάλει συμπεράσματα, να αποφασίσει και τελικά να διατάξει. Η ισχύς της είναι αυτό που λέμε ευφυϊα και που διαφέρει από άτομο σε άτομο. Tο πόσο αποτελεσματική είναι στη δουλειά της εξαρτάται και από το πόσο καλά -και σωστά- είναι κουρδισμένη και το τι υλικό κατεργάζεται. Εδώ το κούρδισμα είναι οι διάφορες γνώσεις (έμφυτες ή επίκτητες), το δε υλικό είναι οι προσλαμβανόμενες παραστάσεις και πληροφορίες.\nΟ ανθρώπινος νους, με τη γέννησή του, είναι εφοδιασμένος με μια ειδική κατηγορία γνώσεων που έχουν να κάνουν με το ένστικτό του, και με κάποιες έμφυτες γνώσεις που κατά την εξέλιξή του καταχωρούνται στο γενετικό του υλικό και έτσι μεταβιβάζονται από γενιά σε γενιά.. Παράλληλα διαθέτει μια τεράστια δεξαμενή έτοιμη να υποδεχθεί νέες γνώσεις, που συνδυαζόμενες μεταξύ τους, δημιουργούν νέα γνώση κ.ο.κ. Οι νέες αυτές γνώσεις, αποκτώνται είτε άμεσα με τις αισθήσεις μας, είτε κωδικοποιημένες μέσα από κείμενα ή εκπαίδευση.\nΈτσι λοιπόν ο νους από τη δομή του και το σχεδιασμό της λειτουργίας του, αναγκαστικά είναι εκτεθειμένος σε επιρροές που αναπόφευκτα τον διαμορφώνουν με συνέπεια να περιορίζεται η κριτική του ικανότητα, ή να εξειδικεύεται η επεξεργαστική του λειτουργία. Ο όρος εκπαίδευση άλλωστε μόνο έτσι έχει νόημα. Είναι γνωστές επίσης οι περιπτώσεις “μόλυνσης” ή φανατισμού του νου που δεν τον αφήνουν να “δει” καθαρά τον κόσμο. Δημιουργούνται έτσι οι διάφορες ιδεολογίες, θρησκείες, κοσμοθεωρίες, κ.λ.π., που στην πραγματικότητα όλες αποτελούν φωτογραφίες του ίδιου τοπίου τραβηγμένες από διαφορετικές θέσεις, μερικές φορές μάλιστα με κακό φωτισμό ή εστίαση.\nΩστόσο, ο νους είναι το μόνο εργαλείο που διαθέτει ο σύγχρονος άνθρωπος της γης προκειμένου να αξιοποιήσει τις πληροφορίες που του στέλνει το περιβάλλον του. Παρ’ όλον ότι δεν έχει απεριόριστη ισχύ και δεν είναι απόλυτα αξιόπιστο, παραμένει πιο δυνατό και πιο πλούσιο από τα αισθητήρια, και μπορεί να φιλτράρει μέσα από λογικές διαδικασίες και συνδυασμούς τις πληροφορίες τους, τις περισσότερες φορές με επιτυχία.\nΗμερομηνία εγγραφής: 10/05/2011 με: 0 σχόλια


Φάρμακα και Εγκέφαλος – Αντικλείδι\nΠολλοί άνθρωποι φαίνεται να έχουν μία διαρκή επιθυμία να μεταβάλλουν την κατάσταση της συνειδήσής τους λαμβάνοντας διάφορα φάρμακα. Κάποιοι χρησιμοποιούν διεγερτικά φάρμακα για να μη νυστάζουν και να χορεύουν όλο το βράδυ. Άλλοι χρησιμοποιούν κατασταλτικά για να ηρεμήσουν τα νεύρα τους. Άλλοι χρησιμοποιούν ουσίες που τους δίνουν τη δυνατότητα να βιώσουν νέες μορφές συνείδησης και να ξεχάσουν τα προβλήματα της καθημερινής ζωής.\nΌλα αυτά τα φάρμακα αλληλεπιδρούν με διαφορετικούς τρόπους με νευροδιαβιβαστές και άλλες χημικές ουσίες στον εγκέφαλο. Σε πολλές περιπτώσεις, τα φάρμακα αυτά καταλαμβάνουν εκείνα τα εγκεφαλικά συστήματα που είναι υπεύθυνα για τις φυσιολογικές διεργασίες της ευχαρίστησης και της ανταμοιβής, ψυχολογικές διεργασίες σημαντικές και απαραίτητες για συμπεριφορές όπως αυτή της πρόσληψης τροφής, της πόσης, της γενετήσιας λειτουργίας ακόμη και αυτή της μάθησης και της μνήμης.\nΟ Δρόμος προς τον Εθισμό και την Εξάρτηση\nΤα φάρμακα που ασκούν τη δράση τους στον εγκέφαλο μπορεί να έχουν ανεκτίμητη θεραπευτική αξία – π.χ. τα αναλγητικά, αυτά που ανακουφίζουν από τον πόνο. Η χρήση φαρμάκων για λόγους άλλους από αυτούς που συνδέονται με τη θεραπεία π.χ. για διασκέδαση, μπορεί να οδηγήσει σε κατάχρηση. Η κατάχρηση μπορεί να οδηγήσει σε εξάρτηση (το άτομο παύει να λειτουργεί φυσιολογικά χωρίς το φάρμακο) και σε εθισμό (απώλεια ελέγχου λήψης φαρμάκου). Επιπρόσθετα μπορεί να συνυπάρχουν πολύ δυσάρεστα σωματικά και ψυχολογικά συμπτώματα όπως είναι τα στερητικά συμπτώματα κατά τη διακοπή της χρήσης. Αυτή η κατάσταση της εξάρτησης μπορεί να οδηγήσει τον χρήστη σε καταναγκαστική συμπεριφορά αναζήτησης του φαρμάκου, παρόλο που γνωρίζει ότι θα έχει δυσάρεστες επιπτώσεις στην υγεία, την εργασία και την οικογενειακή του κατάσταση. Σε ακραίες περιπτώσεις, ο χρήστης μπορεί να οδηγηθεί και σε ποινικές πράξεις προκειμένου να βρει χρήματα για να αγοράσει το φάρμακο.\nΤα φάρμακα διαφέρουν ως προς δυνατότητα να προκαλέσουν εξάρτηση – κυμαίνονται από αυτά του υψηλού κινδύνου ανάπτυξης εξάρτησης, όπως είναι η κοκαΐνη, η ηρωίνη και η νικοτίνη και σε αυτά χαμηλότερου κινδύνου όπως το αλκοόλ, η κάνναβη, το ecstasy και οι αμφεταμίνες, χωρίς αυτό να σημαίνει ότι εκείνοι που θα εξαρτηθούν σε αυτά, θα έχουν λιγότερες επιπτώσεις στην υγεία τους. Kατά την ανάπτυξη εξάρτησης από το φάρμακο, το σώμα και ο εγκέφαλος προσαρμόζονται αργά αλλά σταθερά στην επαναλαμβανόμενη παρουσία του φαρμάκου, αλλά οι ακριβείς αλλαγές που συμβαίνουν στον εγκέφαλο, παραμένουν άγνωστες. Αν και η αρχική περιοχή που ασκούν τη δράση τους η ηρωίνη, οι αμφεταμίνες, η νικοτίνη, η κοκαΐνη και η κάνναβη είναι διαφορετική, τα φάρμακα αυτά έχουν ως κοινό γνώρισμα την ικανότητα να αυξάνουν την απελευθέρωση του χημικού διαβιβαστή ντοπαμίνη σε συγκεκριμένες εγκεφαλικές περιοχές. Αν και αυτό δεν ενεργοποιεί απαραίτητα ένα μηχανισμό «ευχαρίστησης», θεωρείται ότι η απελευθέρωση ντοπαμίνης από τα φάρμακα μπορεί να αποτελεί ένα σημαντικό κοινό τελικό μονοπάτι «της ευχαρίστησης» στον εγκέφαλο. Ίσως να αντιπροσωπεύει το σήμα εκείνο που ωθεί κάποιον να συνεχίσει να παίρνει το φάρμακο.\nΜεμονωμένα Φάρμακα – Πώς δρουν και οι κίνδυνοι από τη λήψη τους.\nΤο Αλκοόλ δρα σε νευροδιαβιβαστικά συστήματα του εγκεφάλου που αμβλύνουν τα διεγερτικά μηνύματα ενώ προάγει την αναστολή της νευρωνικής δραστηριότητας. Η δράση του αλκοόλ εξελίσσεται από το στάδιο της χαλάρωσης και της καλής διάθεσης, μετά από ένα ποτό και προχωρά στο στάδιο της υπνηλίας και της απώλειας της συνείδησης. Αυτός είναι ο λόγος που η αστυνομία είναι τόσο αυστηρή στην απαγόρευση της οδήγησης μετά από κατανάλωση αλκοολούχων ποτών, αλλά και ο λόγος που το κοινό υποστηρίζει τόσο πολύ αυτήν την αυστηρή στάση. Μερικοί άνθρωποι, όταν πίνουν, γίνονται επιθετικοί και βίαιοι, ενώ περίπου ο ένας στους δέκα τακτικούς πότες θα καταλήξει εξαρτημένος αλκοολικός. Η μακροχρόνια χρήση αλκοόλ έχει βλαβερές επιπτώσεις στον οργανισμό, κυρίως στο ήπαρ, και μπορεί να προκαλέσει μόνιμες βλάβες στον εγκέφαλο. Έγκυες μητέρες που πίνουν, διατρέχουν τον κίνδυνο να γεννήσουν μωρά με εγκεφαλική βλάβη και πνευματική καθυστέρηση. Περισσότεροι από 30,000 άνθρωποι πεθαίνουν κάθε χρόνο στη Μ. Βρετανία από ασθένειες που οφείλονται στην κατανάλωση αλκοόλ.\nΗ Νικοτίνη είναι το δραστικό συστατικό στοιχείο σε όλα τα προϊόντα καπνού. Δρα σε εγκεφαλικούς υποδοχείς, που φυσιολογικά αναγνωρίζουν το νευροδιαβιβαστή ακετυλοχολίνη και τείνει να ενεργοποιεί τους μηχανισμούς εγρήγορσης του εγκεφάλου. Έτσι, δεν προκαλεί έκπληξη το γεγονός ότι οι καπνιστές λένε πως τα τσιγάρα τους βοηθούν να συγκεντρωθούν και τους ηρεμούν. Το πρόβλημα είναι ότι η νικοτίνη είναι ιδιαίτερα εθιστική και πολλοί αμετανόητοι καπνιστές συνεχίζουν να καπνίζουν μόνο και μόνο για να αποφύγουν τα δυσάρεστα συμπτώματα της στέρησης μετά τη διακοπή. Η ευχαρίστηση έχει ήδη εξαφανιστεί. Αν και δε φαίνεται να υπάρχει κάποια βλαβερή επίδραση στον εγκέφαλο, το κάπνισμα είναι εξαιρετικά επιβλαβές για τους πνεύμονες και η μακροχρόνια χρήση μπορεί να οδηγήσει σε καρκίνο του πνεύμονα καθώς και άλλες ασθένειες του αναπνευστικού και του καρδιαγγειακού συστήματος. Πάνω από 100,000 άνθρωποι πεθαίνουν κάθε χρόνο στη Μ. Βρετανία από ασθένειες σχετικές με το κάπνισμα.\nΗ Κάνναβη μας προβληματίζει, καθώς δρα σε ένα σημαντικό σύστημα στον εγκέφαλο, το οποίο χρησιμοποιεί νευροδιαβιβαστές που η χημική δομή τους ομοιάζει πολύ με αυτή της κάνναβης. Το ενδογενές αυτό σύστημα αφορά στον έλεγχο των μυών και στη ρύθμιση της ευαισθησίας στον πόνο. Όταν γίνει προσεκτική χρήση και μόνο σε ιατρικά πλαίσια, η κάνναβη μπορεί να είναι πολύ χρήσιμο φάρμακο. Είναι μία μεθυστική ουσία που μπορεί να προκαλέσει ευχαρίστηση, χαλάρωση και μία κατάσταση «ονειροπόλησης» κατά την οποία αλλάζει ελαφρά η αντίληψη των ήχων, των χρωμάτων και του χρόνου. Δεν έχουν αναφερθεί θάνατοι από υπερβολική δόση, αν και κάποιοι χρήστες έχουν βιώσει δυσάρεστες κρίσεις πανικού μετά από υψηλές δόσεις. Σχεδόν ο μισός πληθυσμός της Μ. Βρετανίας, ηλικίας κάτω των 30 ετών, έχει κάνει χρήση κάνναβης τουλάχιστον μία φορά. Κάποιοι άνθρωποι πιστεύουν ότι η χρήση της θα πρέπει να νομιμοποιηθεί – γιατί με τον τρόπο αυτό θα μπορούσε να μειωθεί η παράνομη διακίνησή της. Δυστυχώς, όπως και με τη νικοτίνη, το κάπνισμα είναι ο πιο αποτελεσματικός τρόπος λήψης και δράσης στον οργανισμό. Ο καπνός από κάνναβη περιέχει σχεδόν το ίδιο μίγμα τοξικών ουσιών που περιέχεται και στα τσιγάρα (συχνά αναμιγνύεται με καπνό). Οι καπνιστές κάνναβης τείνουν να αναπτύξουν ασθένειες του αναπνευστικού και διατρέχουν τον κίνδυνο να εκδηλώσουν καρκίνο του πνεύμονα– αν και δεν έχει ακόμη αποδειχτεί. Περίπου ένας στους δέκα χρήστες μπορεί να εξαρτηθεί, γεγονός που γνωρίζουν καλά οι έμποροι της ουσίας. Η επανειλημμένη βαριά χρήση είναι επικίνδυνη για την οδήγηση και για πνευματικά απαιτητική εργασία. Μελέτες έχουν αποδείξει ότι άτομα υπό την επήρεια κάνναβης δεν είναι σε θέση να εκτελέσουν πολύπλοκες νοητικές εργασίες. Αν και δεν έχει αποδειχτεί ακόμη, υπάρχουν κάποιες ενδείξεις ότι η βαριά χρήση από νέους ανθρώπους μπορεί να οδηγήσει σε ψυχωσική διαταραχή του τύπου της σχιζοφρένειας (βλ. σελ.51), ειδικά στα ευάλωτα άτομα.\nΟι Αμφεταμίνες είναι μία ομάδα συνθετικών χημικών ουσιών που παρασκευάσθηκαν από τον άνθρωπο και περιλαμβάνουν τη «Δεξεδρίνη», το «Speed», και ένα παράγωγο της μεθαμφεταμίνης, που λέγεται «Ecstasy». Δρουν στον εγκέφαλο προκαλώντας την απελευθέρωση δύο νευροδιαβιβαστών, της ντοπαμίνης –που ευθύνεται για το ισχυρό αίσθημα εγρήγορσης και ευχαρίστησης και της σεροτονίνης–η οποία θεωρείται ότι ευθύνεται για το αίσθημα ευεξίας και για μία κατάσταση ονειροπόλησης, που μπορεί να περιλαμβάνει ψευδαισθήσεις. Η Δεξεδρίνη και το Speed προάγουν κυρίως την απελευθέρωση ντοπαμίνης, ενώ το «Ecstasy» της σεροτονίνης. Το ακόμη πιο ισχυρό παραισθησιογόνο d-LSD επίσης δρα σε σεροτονινεργικούς μηχανισμούς στον εγκέφαλο. Οι αμφεταμίνες είναι ισχυρά ψυχοδιεγερτικά και μπορεί να καταστούν ιδιαίτερα επικίνδυνες – κυρίως μετά από υπερβολική δόση. Πειράματα σε ζώα έδειξαν ότι το Ecstasy μπορεί να προκαλέσει μία παρατεταμένη, έως και μόνιμη μείωση των σεροτονινεργικών κυττάρων. Σε αυτό μπορεί να οφείλεται «η άσχημη διάθεση στη μέση της εβδομάδας» για την οποία παραπονούνται οι χρήστες του σαββατοκύριακου. Πολλοί νέοι άνθρωποι πεθαίνουν κάθε χρόνο από τη χρήση του Εcstacy. Επίσης η χρήση Δεξεδρίνης και Speed μπορεί να προκαλέσει μία τρομακτική μορφή ψύχωσης που μοιάζει με τη σχιζοφρένεια. Στη περίπτωση που παρασυρθείτε να σκεφτείτε ότι το Speed θα μπορούσε να σας βοηθήσει σε ένα διαγώνισμα – μην το κάνετε, διότι δε θα σας βοηθήσει.\nΗ Ηρωίνη είναι ένα συνθετικό χημικό παράγωγο της μορφίνης (φυτικής προέλευσης, από το όπιο) που παρασκευάζεται από τον άνθρωπο. Όπως η κάνναβη, έτσι και η ηρωίνη καταλαμβάνει παράνομα ένα σύστημα στον εγκέφαλο που φυσιολογικά λειτουργεί με νευροδιαβιβαστές γνωστούς ως ενδορφίνες. Οι ενδορφίνες είναι σημαντικές στον έλεγχο του πόνου και έτσι τα φάρμακα που μιμούνται τη δράση τους είναι πολύ σημαντικά στην ιατρική. Η λήψη ηρωίνης μπορεί να γίνει με ένεση ή κάπνισμα οπότε και προκαλεί μία άμεση ευχάριστη αίσθηση, πιθανώς λόγω δράσης των ενδορφινών στους μηχανισμούς της ανταμοιβής. Είναι πολύ εθιστική, αλλά, καθώς αναπτύσσεται εξάρτηση, η ευχάριστη αίσθηση υποχωρεί γρήγορα και αντικαθίσταται από μία αδιάκοπη «συμπεριφορά αναζήτησης του φαρμάκου- λαχτάρας». Είναι πολύ επικίνδυνο φάρμακο που μπορεί να σκοτώσει ακόμη και με μικρή υπέρβαση της δόσης (καταστέλλει το αντανακλαστικό της αναπνοής). Η ηρωίνη έχει καταστρέψει\nτις ζωές πολλών ανθρώπων.\nΗ Κοκαΐνη είναι μία άλλη χημική ουσία που παραλαμβάνεται από φυτό και μπορεί να προκαλέσει ευχάριστα συναισθήματα μεγάλης έντασης ενώ είναι και ισχυρό ψυχοδιεγερτικό. Όπως οι αμφεταμίνες, αυξάνει τη διαθεσιμότητα της ντοπαμίνης και της σεροτονίνης στον εγκέφαλο. Ωστόσο, όπως και η ηρωίνη, είναι ένα ιδιαίτερα επικίνδυνο φάρμακο. Οι άνθρωποι που κάνουν χρήση κοκαΐνης, κυρίως στη μορφή που καπνίζεται, το «crack», μπορούν εύκολα να γίνουν βίαιοι και επιθετικοί, ενώ η ζωή τους μπορεί να κινδυνεύσει από υπερδοσολογία. Η πιθανότητα εξάρτησης είναι μεγάλη και το κόστος αυτής της συνήθειας οδηγεί πολλούς χρήστες στο έγκλημα.\nΠΗΓΗ: ΟΙ ΕΠΙΣΤΗΜEΣ ΤΟΥ ΕΓΚΕΦΑΛΟΥ –ΕΙΣΑΓΩΓΙΚΟ ΚΕΙΜΕΝΟ ΓΙΑ ΤΗΝ ΕΚΠΑΙΔΕΥΣΗ ΤΟΥ ΚΟΙΝΟΥ\nΣυναφές: Ντοπάρεται ο εγκέφαλος;\nPrevious postΗ ζωή μας ξαναρχίζει μετά τα 46 μας χρόνια!\nNext postΗ μεγάλη λεηλασία της χώρας\nJoin 94,897 other subscribers\napopseiszwhs on Η απροσδόκητη αξία των εσωστρεφών ανθρώπων\nSimplikios on «Αν ζούσε ο Stephen Hawking στην Ελλάδα»\n15anna on «Αν ζούσε ο Stephen Hawking στην Ελλάδα»\nΚαριέρα / Επιχειρήσεις128


Οξυνση έντασης μεταξύ Τουρκίας και Κούρδων - PagasitikosNews\nΒρίσκεστε εδώ: ΚΕΝΤΡΙΚΗ / ΚΟΣΜΟΣ / Οξυνση έντασης μεταξύ Τουρκίας και Κούρδων\n«Η ειρηνευτική διαδικασία μεταξύ Τουρκίας και Κούρδων ανταρτών βρίσκεται σε βαθιά κρίση», δήλωσε χαρακτηριστικά χθες ο αντιπρόεδρος του φιλοκουρδικού κόμματος HDP, Σελαχατίν Ντεμιρτάς, επιμένοντας ότι η αναστολή της ειρηνευτικής προσπάθειας θα αποτελούσε ολέθριο σφάλμα. Ο ίδιος κάλεσε και τις δύο πλευρές της σύρραξης να θέσουν τα όπλα παρά πόδα και να προσέλθουν εκ νέου στο διαπραγματευτικό τραπέζι.\nΤην περασμένη εβδομάδα, βομβιστική επίθεση αυτοκτονίας, που αποδόθηκε στο «Ισλαμικό Κράτος», προκάλεσε τον θάνατο 32 Κούρδων μαχητών Πεσμεργκά στην κωμόπολη Σουρούτς στα σύνορα Τουρκίας – Συρίας. Το παράνομο κουρδικό αντάρτικο μέτωπο του ΡΚΚ κατηγόρησε την Αγκυρα ως ηθικό αυτουργό της επίθεσης, ισχυριζόμενο ότι η Τουρκία βοηθά το «Ισλαμικό Κράτος» σε μία προσπάθεια ανάσχεσης της εξάπλωσης της κουρδικής επιρροής.\nΣτο μεταξύ, τρεις Τούρκοι στρατιώτες σκοτώθηκαν χθες στην επαρχία Σιρνάκ της Νοτιοανατολικής Τουρκίας, σε ενέδρα Κούρδων μαχητών του ΡΚΚ, ενώ το βράδυ της Τετάρτης, ένας Τούρκος αστυνομικός και ένας πολίτης βρήκαν τον θάνατο σε επίθεση στην περιοχή του Ντιγιάρμπακιρ. Χθες τα ξημερώματα, σμήνος τουρκικών μαχητικών αεροσκαφών F-16 πραγματοποίησε πολλαπλούς βομβαρδισμούς εναντίον θέσεων Κούρδων ανταρτών στο βόρειο Ιράκ. Την ίδια στιγμή, οι τουρκικές δυνάμεις ασφαλείας συνεχίζουν τις επιχειρήσεις σε ολόκληρη τη χώρα, με στόχο τον εντοπισμό και τη σύλληψη υποστηρικτών του ΡΚΚ.\nΑναλυτές εκτιμούν ότι οι επιχειρήσεις αυτές εντάσσονται στην προσπάθεια του πρωθυπουργού Αχμέτ Νταβούτογλου να εξασφαλίσει κυβερνητικούς εταίρους για τον σχηματισμό κυβέρνησης, η οποία θα στηριχθεί σε βουλευτές του κεμαλικού κόμματος CHP


Σε Ένα Μήνα Έκθεση Συμπερασμάτων για Νότια Κρήτη και Ιόνιο – Σήμερα Λήγει η Προθεσμία για Εκδήλωση Ενδιαφέροντος\nΔευ, 5 Μαρτίου 2018 - 07:56\nΣε ένα μήνα θα είναι έτοιμη έκθεση συμπερασμάτων από τα στοιχεία που συλλέχθηκαν από την περιοχή Νότια της Κρήτης και από το Ιόνιο, επεσήμανε ο πρόεδρος και διευθύνων σύμβουλος της Ελληνικής Διαχειριστικής Εταιρείας Υδρογονανθράκων (ΕΔΕΥ), κ. Γιάννης Μπασιάς, μιλώντας από το βήμα του «Οικονομικού Φόρουμ Δελφών».\nΣε ένα μήνα θα είναι έτοιμη έκθεση συμπερασμάτων από τα στοιχεία που συλλέχθηκαν από την περιοχή Νότια της Κρήτης και από το Ιόνιο, επεσήμανε ο πρόεδρος και διευθύνων σύμβουλος της Ελληνικής Διαχειριστικής Εταιρείας Υδρογονανθράκων (ΕΔΕΥ) , κ. Γιάννης Μπασιάς, μιλώντας από το βήμα του «Οικονομικού Φόρουμ Δελφών».\nΟ κ. Μπασιάς αναφέρθηκε επίσης στο εξαιρετική γεωπολιτικά θέση της Ελλάδας και στα πολλά οικόπεδα που υπάρχουν προς διερεύνηση. Μένει σήμερα το απόγευμα να διαφανεί το γενικότερο ενδιαφέρον για τη χώρα μας καθώς λήγει η προθεσμία για την εκδήλωση ενδιαφέροντος στο πλαίσιο της διεθνούς πρόσκλησης για τις τρεις θαλάσσιες περιοχές σε Κρήτη και Ιόνιο.\nΟι πληροφορίες έως τώρα υποδεικνύουν ότι για την περιοχή της Κρήτης υπάρχει ενδιαφέρον από δύο (ίσως και τρεις) εταιρείες ή κοινοπραξίες _ από το επενδυτικό σχήμα ExxonMobil, Total, ΕΛΠΕ, την εταιρεία Eni και πιθανώς από τις Noble και Delek. Για το Ιόνιο, υπάρχει ενδιαφέρον από την ισπανική Repsol.\nΣε κάθε περίπτωση, «τα πάντα αρχίζουν και τελειώνουν με τα κοιτάσματα - χωρίς αποθέματα δεν έχουμε τίποτα», όπως δήλωσε το Σαββατοκύριακο από τους Δελφούς ο διευθύνων σύμβουλος της εταιρίας υδρογονανθράκων της Κύπρου, κ. Πάνος Κελάμης. Σύμφωνα με τα όσα επεσήμανε , οι τιμές φυσικού αερίου είναι αδύνατο να προβλεφθούν και τόνισε ότι ο πλανήτης χρειάζεται πολλή ενέργεια, η οποία είναι αλληλένδετη με την ευημερία. «Το ενεργειακό μείγμα του μέλλοντος θα πρέπει να έχει στο επίκεντρό του τα ορυκτά καύσιμα. Ο αγωγός EastMed είναι το νέο Ελ Ντοράντο για το φυσικό αέριο», σημείωσε.\nΟ ισραηλινός καθηγητής κ. Ούζι Αράντα, απαντώντας σε σχετική ερώτηση περιέγραψε πως βλέπει να εξελίσσεται το σκηνικό στην Ανατολική Μεσόγειο, σε αυτή την περίοδο των έντονων αναταραχών. «Οι πολιτικές δυνάμεις είναι ισχυρότερες από τις οικονομικές και οι θρησκευτικές ισχυρότερες όλων. Το Ισραήλ στοχεύει σε μελλοντικές κατακτήσεις και στην υπεράσπιση των πηγών της», υπογράμμισε. Μίλησε για τους νέους πρωταγωνιστές στην περιοχή, τη Ρωσία και το Ιράν, οι οποίες έχουν στην ατζέντα τους την κατάκτηση μίας θέσης στην Ανατολική Μεσόγειο. «Οι στόχοι μας δεν πρέπει να είναι μεγαλεπήβολοι αλλά μετριασμένοι, ώστε να μην οδηγηθούμε σε απώλειες και απογοητεύσεις. Η περιοχή είναι περίπλοκη και απαιτεί σύνεση, προσεκτική και σταδιακή προσέγγιση», τόνισε.\nΠάντως, όπως επεσήμανε και ο υπουργός Περιβάλλοντος και Ενέργειας κ. Γιώργος Σταθάκης, σε συνέντευξή του στο Αθηναϊκό Πρακτορείο Ειδήσεων, η Ελλάδα αποκτά κοινό βηματισμό με τις γειτονικές χώρες της Νοτιοανατολικής Μεσογείου, την Κύπρο, το Ισραήλ και την Αίγυπτο, αναφορικά με τις προοπτικές αξιοποίησης σημαντικών κοιτασμάτων. Όσον αφορά στις διαφορετικές απόψεις των οικολόγων βουλευτών που ανήκουν στην κοινοβουλευτική ομάδα του ΣΥΡΙΖΑ, δήλωσε ότι οι απόψεις τους «είναι απολύτως σεβαστές δεδομένης της καταστατικής αντίθεσής τους στην παραγωγή και χρήση υδρογονανθράκων».\nΣχετικά με τον αγωγό φυσικού αερίου EastMed και το καλώδιο μεταφοράς ηλεκτρικής ενέργειας EuroAsia Interconnector που θα ξεκινούν από το Ισραήλ και την Κύπρο και θα φτάνουν στην Ευρώπη μέσω της Ελλάδας ο υπουργός, μεταξύ άλλων, ανέφερε τα εξής: « Η ελληνική κυβέρνηση κινείται αυστηρά εντός του πλαισίου του διεθνούς δικαίου. Η Ελλάδα και η Κύπρος είναι κράτη-μέλη της ΕΕ και με απόλυτα σαφείς θέσεις αναφορικά με την οριοθέτηση οικονομικών ζωνών που εκπορεύονται αυστηρά από τους διεθνείς κανόνες. Συνεπώς δεν τίθεται θέμα, ούτε στους αγωγούς ούτε στις ηλεκτρικές διασυνδέσεις. που να εγείρει θέματα παραβίασης των κανόνων και άρα θα προχωρήσουν κανονικά».\nΣτόχος και το λιανεμπόριο για τη ΔΕΠΑ\nΗ επέκταση της ΔΕΠΑ στην λιανική αγορά ενέργειας περιλαμβάνεται μεταξύ άλλων στους στόχους της εταιρείας, όπως ανέφερε ο διευθύνων σύμβουλος της ΔΕΠΑ, κ. Δημήτρης Τζώρτζης. Ο κ. Τζώρτζης από τους Δελφούς αναφέρθηκε ακόμη στα σχέδια της εταιρείας που αφορούν στην προμήθεια ενέργειας στη Νοτιοανατολική Ευρώπη, στην πλήρη κάλυψη της χώρας μας με φυσικό αέριο, ακόμη και σε απομακρυσμένες περιοχές, στην επέκταση του συμπιεσμένου αερίου και στην ανάπτυξη υποδομών.\nΕιδικά για τις υποδομές, η παρέμβασή του επικεντρώθηκε στην είσοδο της ΔΕΠΑ στο εταιρικό σχήμα που θα κατασκευάσει και θα λειτουργήσει τον νέο τερματικό σταθμού LNG στην Αλεξανδρούπολη. Σχετικά με τον ελληνο-βουλγαρικό αγωγό IGB επεσήμανε ότι η κατασκευή αναμένεται να ξεκινήσει το δεύτερο εξάμηνο του 2018 και εκτιμάται ότι θα τεθεί σε λειτουργία έως το 2020. Σχετικά με τον EastMed, ο κ. Τζώρτζης υπογράμμισε ότι είναι ένα βιώσιμο έργο και επενδυτικά ελκυστικό, το οποίο θα διευρύνει τις πηγές στον Νότιο Διάδρομο Φυσικού Αερίου προς την Ευρώπη.\nΟ Παράγοντας-Κλειδί των Εκλογών στην Τουρκία\nΠαρ, 22 Ιουνίου 2018 - 18:30\nΠεμ, 21 Ιουνίου 2018 - 11:04\nΤρι, 19 Ιουνίου 2018 - 16:17\nΑπό Πού θα Προμηθευτεί Φυσικό Αέριο η Ελλάδα Μετά το Δεκέμβριο του 2019;\nΤρι, 19 Ιουνίου 2018 - 07:50


S503 - Μπουφάν Bomber Calais Breathable - AnestisOutdoor\nΕπιλέξτε S XS M L XXL XXXL\nΕπιλέξτε Λαδί Mαύρο Mπλε Λαδί Mαύρο Mπλε Λαδί Mαύρο Mπλε Λαδί Mαύρο Mπλε Λαδί Mαύρο Mπλε Λαδί Mαύρο Mπλε\nΑυτό το Bomber Μπουφάν κορυφαίας ποιότητας παρέχει εξαιρετική προστασία από τις συνθήκες βροχής και ανέμου. Είναι εντελώς αδιάβροχο, αντιανεμικό και αναπνέον. Η επένδυση από fleece και τα ενισχυμένα μανίκια παρέχουν τη βέλτιστη ζεστασιά και άνεση στον χρήστη. Αυτό το στυλ έχει μια έξυπνη συσκευασμένη κουκούλα, χαμηλές τσέπες με φερμουάρ και ρυθμιζόμενα μανίκια hook and loop.\nΣκληρό Ύφασμα :100% Πολυεστέρα Pongee επικαλυμμένα με PU 100g\nΕπιπρόσθετες πληροφορίες Υφάσματος Επένδυσης :Σώμα: 100% Πολυεστέρας Φλις 260g\nΜανίκια: 100% Πολυεστέρας Ταφτάς 190T\nΕπιπρόσθετες πληροφορίες Υφάσματος Γεμίσματος :Μανίκι: 100% Πολυεστέρας 120g


Κεντρική σελίδα - Γυμνάσιο Εκπαιδευτηρίων Μπουγά - Πρόγραμμα Τοπικής Ιστορίας ΙΜΕ\nΤα Εκπαιδευτήρια Μπουγά είναι ένα σχολικό συγκρότημα που ιδρύθηκε το 1992, ξεκινώντας από την πρώτη κοιτίδα της εκπαίδευσης με τη δημιουργία Κέντρου Προσχολικής Αγωγής (παιδικός σταθμός) με την επωνυμία "Μικροί Εξερευνητές". Το 1993 λειτούργησε το Νηπιαγωγείο, το 1994 το Δημοτικό σχολείο και το Σεπτέμβριο του 2004 το Γυμνάσιο και το Λύκειο.\nΣτα 20 χρόνια λειτουργίας τα «Εκπαιδευτήρια Μπουγά» δημιούργησαν νέα δεδομένα στο χώρο της εκπαίδευσης βάζοντας διαρκώς τον πήχη ψηλότερα. Με εγκαταστάσεις που πληρούν όλες τις προδιαγραφές ενός σύγχρονου σχολείου, σε αρμονία με το φυσικό περιβάλλον, μακριά από τους θορύβους της πόλης.\nΜε επιλεγμένους συνεργάτες. Με τη συμμετοχή του εκπαιδευτικού προσωπικού σε επιμορφωτικά σεμινάρια και ημερίδες.\nΜε παρουσία ψυχολόγου-συμβούλου σε εβδομαδιαία βάση για την πρόληψη και αντιμετώπιση τυχόν μαθησιακών και άλλων προβλημάτων. Με συχνή επικοινωνία και εποικοδομητικές συζητήσεις με τους γονείς-κηδεμόνες των μαθητών.\nΜε τη λειτουργία παράλληλων ομίλων (μουσικής, αθλητισμού, χορού, λογοτεχνίας, θεἀτρου κ.λπ.) για την ανακάλυψη και καλλιέργεια φυσικών κλίσεων των παιδιών, ανοίγοντάς τους νέους ορίζοντες και με διοργάνωση ποικίλων πολιτιστικών και αθλητικών εκδηλώσεων.\nΒρίσκεται στην οδό Πρωτοελλαδικού Μεγάρου στην περιοχή Ακοβίτικα, Καλαμάτας και έχει υιοθετήσει Σύστημα Διαχείρισης της Ποιότητας (Σ.Δ.Π.) σύμφωνα με το Διεθνές Πρότυπο ISO 9001:2008 και τις απαιτήσεις του HACCP όπως καθορίζονται στο πρότυπο ΕΛΟΤ 1416. Περισσότερα για τις δραστηριότητες μας μπορείτε να δείτε στην ιστοσελίδα των Εκπαιδευτηρίων: www.bougas-school.gr.\nΗ περιοχή μας - Η Καλαμάτα\nΗ παλιά Καλαμάτα Μ.Γ.\nΗ αρχιτεκτονική στην πόλη της Καλαμάτας Α.Λ.\nΤα οδωνύμια Ε.Κ.\nΟ Σεισμός της Καλαμάτας το 1986 Μ.Μ.\nΜαθητές και μαθήτριες της Α' Γυμνασίου με υπεύθυνη την εκπαιδευτικό Αλίσσια Σπυροπούλου.


Λότφι Ζαντέχ: Ποιος είναι ο επιστήμων που τιμά η Google με το Doodle - Suxnotita.gr\nΑρχική ΚΟΣΜΟΣ Λότφι Ζαντέχ: Ποιος είναι ο επιστήμων που τιμά η Google με το...\nΟ Λότφι Ζαντέχ ήταν ένας πολυπράγμων άνθρωπος. Μαθηματικός, επιστήμονας υπολογιστών ηλεκτρολόγος μηχανικός, από τους πρώτους που ασχολήθηκαν με τεχνητή νοημοσύνη και καθηγητής στο Πανεπιστήμιο του Μπέρκλεϊ. Σήμερα, τιμάται με το doodle της Google καθώς έμεινε καθώς έμεινε στην ιστορία για τις πρωτοποριακές ιδέες του σχετικά με τα ασαφή σύνολα και την ασαφή λογική. Τις παρουσίασε στις 30 Νοεμβρίου του 1964.\nΓεννημένος στο Μπακού του Αζερμπαϊτζάν (τότε Σοβιετική Ένωση) στις 4 Φεβρουαρίου του 1921, έζησε εκεί μέχρι περίπου τα δέκα του χρόνια όταν η οικογένειά του μετακόμισε στο Ιράν και πιο συγκεκριμένα στην Τεχεράνη. Εκεί σπούδασε στο τοπικό πανεπιστήμιο και στη συνέχεια άνοιξε τα φτερά του και πήγε στις Η.Π.Α. όπου φοίτησε στο MIT και στο Κολούμπια.\nΠροηγούμενο άρθροΕλένη Κρεμαστιώτη: «Να διδάξουν το σεβασμό οι γονείς»\nΕπόμενο άρθροΒορίδης: Εάν είχαν εμβολιαστεί όλοι δεν θα είχαμε το 95% των θανάτων από κορονοϊό


Στοιχεία Σοκ για τα Νοσοκομεία της χώρας από την ΠΟΕΔΗΝ - Τι αναφέρει για τα Καλάβρυτα - ΚΑΛΑΒΡΥΤΑ - NEWS\nHome ΤΟΠΙΚΑ ΥΓΕΙΑ Στοιχεία Σοκ για τα Νοσοκομεία της χώρας από την ΠΟΕΔΗΝ - Τι αναφέρει για τα Καλάβρυτα\nΣτοιχεία Σοκ για τα Νοσοκομεία της χώρας από την ΠΟΕΔΗΝ - Τι αναφέρει για τα Καλάβρυτα\n30. «Δρομοκαΐτειο»: Υπηρετούν 450 υπάλληλοι στις 1.200 προβλεπόμενες οργανικές θέσεις. Κάνει βάρδια 1 νοσηλεύτρια στις κλινικές οξέων περιστατικών των 30 έως 40 ασθενών που εισάγονται με εισαγγελική παραγγελία για εγκλεισμό. Αντιστοιχεί ένας ιατρός ανά κλινική. Αποδεκατίστηκε η Διοικητική και η Τεχνική Υπηρεσία. Ελλείψεις σε γάντια, φλεβοκαθετήρες, αντιδραστήρια. Απόγευμα - νύχτα δεν λειτουργούν τα εργαστήρια (Μικροβιολογικό - Ακτινολογικό).\n32. Ψυχιατρικό Αττικής: Τραγικές ελλείψεις προσωπικού. Διάλυση της Δημόσιας Ψυχικής Υγείας. Σε κάθε εφημερία του νοσοκομείου εισάγονται 50 ασθενείς. Το 80% των ασθενών που εισάγονται είναι με εισαγγελική παραγγελία εγκλεισμού. Σε κλινικές των 40 ασθενών κάνει βάρδια 1 νοσηλεύτρια. Πολλές φορές ασθενείς επιτίθενται στο προσωπικό ή σε άλλους ασθενείς και έχουν προκληθεί τραυματισμοί. Νοσηλευτική υπηρεσία: προβλεπόμενες οργανικές 1.247 - υπηρετούντες 652\nΙατρική υπηρεσία πλην Ιατρών: προβλεπόμενες οργανικές 296 - υπηρετούντες 212\nΤεχνική υπηρεσία: προβλεπόμενες οργανικές 129 - υπηρετούντες 25\nΔιοικητική υπηρεσία: προβλεπόμενες οργανικές 518 - υπηρετούντες 151\nΙατροί ΕΣΥ: προβλεπόμενες οργανικές 105 - υπηρετούντες 64.\n38. Νοσοκομείο Κορίνθου: Μεγάλες ελλείψεις προσωπικού. 40% ακάλυπτες οργανικές θέσεις. Έκλεισε εδώ και έναν χρόνο η Παιδιατρική κλινική. Τον μισό μήνα είναι κλειστή σε εφημερίες η Ουρολογική κλινική. Πάνω από 50% ακάλυπτες οι θέσεις σε νοσοκόμους - τραυματιοφορείς. Λόγω έλλειψης ειδικευόμενων ιατρών είναι αδύνατη η κάλυψη των ΤΕΠ. Οφείλονται εκατοντάδες ρεπό στο προσωπικό και κανονικές άδειες από το έτος 2014. Συχνές βλάβες του παλαιού αξονικού τομογράφου. Δανεικά ανταλλακτικά από άλλα νοσοκομεία. Δεν υπάρχει μαγνητικός τομογράφος. Πληρώνουν οι πολίτες από την τσέπη τους στα ιδιωτικά διαγνωστικά κέντρα.\n46. Νοσοκομείο Λήμνου: Μεγάλες ελλείψεις προσωπικού. Δεν διαθέτει καθημερινά αναισθησιολόγο. Οι ασθενείς εναποθέτουν τις ελπίδες στον Θεό σε περίπτωση βαριάς νόσου. Παθολογική κλινική χωρίς παθολόγο. Λειτουργεί με ιδιώτες ιατρούς με Δελτίο Παροχής Υπηρεσιών. 200 ευρώ την ημέρα στοιχίζει έκαστος. Υψηλότερη η αμοιβή τους απ' ό,τι στοιχίζουν οι μόνιμοι ιατροί. Γι' αυτό και εξωθούνται σε παραιτήσεις. 30% κενές οργανικές θέσεις. Ελλείψεις υλικών.\nTags ΤΟΠΙΚΑ ΥΓΕΙΑ


Περιβαλλοντικός - Πολιτιστικός Σύλλογος Δήμου Θεσπρωτικού: ΣΥΝΕΧΙΖΕΙ ΜΕ ΝΙΚΕΣ……. Ο ΚΕΡΑΥΝΟΣ.\nΣημαντικό βαθμολογικό «διπλό» έφερε σήμερα ο ΚΕΡΑΥΝΟΣ Θεσπρωτικού απέναντι στον ΕΡΜΗ Νυδριού με σκορ 2-1 και συνεχίζει να βρίσκεται σε απόσταση αναπνοής με διαφορά μόλις δύο βαθμών, από την πρωτοπόρο ομάδα του ΘΡΙΑΜΒΟΥ Λούρου.\nΗ διαφορά κινήτρου και τις αγωνιστικής διάθεσης φάνηκε από το ξεκίνημα του αγώνα, όπου ο φιλοξενούμενος ΚΕΡΑΥΝΟΣ παίζοντας πολύ καλύτερα από τους αντιπάλους του, κατάφερε να πάρει τους τρεις πολύτιμους βαθμούς της νίκης.\nΒέβαια η νίκη για τον ΚΕΡΑΥΝΟ ήρθε πολύ πιο εύκολα απ’ ότι δείχνει το τελικό σκορ, καθώς οι πολλές και σημαντικές ευκαιρίες που δημιούργησε, δεν αξιοποιήθηκαν από τους επιθετικούς του ποδοσφαιριστές.\nΗ πολύ νεανική ομάδα των ΕΛΠΙΔΩΝ αφού κατάφερε να διατηρήσει το σκορ σε χαμηλά επίπεδα και παίζοντας κυρίως δυνατά στο τελευταίο εικοσάλεπτο του αγώνα, δυσκόλεψε και άγχωσε τον ΚΕΡΑΥΝΟ για να διατηρήσει αυτή τη νίκη.\nΓενικά ήταν ένα πολύ καλό παιχνίδι, είχε αρκετές φάσεις και το σημαντικότερο ότι το παιχνίδι διεξήχθη μέσα σε καθαρά αθλητικά πλαίσια.\nΣτο 28΄λεπτό και ύστερα από εξαιρετικό συνδυασμό σε αντεπίθεση των παικτών του ΚΕΡΑΥΝΟΥ, ο Λέτσος βρέθηκε έξω από την μεγάλη περιοχή και με δυνατό ευθύβολο σουτ στέλνει την μπάλα στα δίχτυα κάνοντας το 1-0.\nΣτο 32΄λεπτό σε μοναδικό τετ α τετ του Σιώρου με τον Θέρμο ο τελευταίος στέλνει την μπάλα να περάσει ελάχιστα άουτ από το κάθετο δεξί δοκάρι.\nΣτο 37΄λεπτό ο Φέκκας μόνος του απέναντι με τον Θέρμο την τελευταία στιγμή πριν από το σουτ γλιστρά και χάνει μοναδική ευκαιρία για να διπλασιάσει τα τέρματα του Κεραυνού.\nΣτο 49΄λεπτό ο Σιώρος και πάλι σε τετ α τετ με τον Θέρμο, στέλνει την μπάλα να περάσει άουτ από το κάθετο αριστερό δοκάρι.\nΣτο 53΄λεπτό ο Λέτσος αποφεύγει με ωραία ντρίπλα τον Θέρμο αλλά η μπάλα του φεύγει άουτ πριν προλάβει να κάνει το σουτ σε κενό τέρμα.\nΣτο 57΄λεπτό δυνατό σουτ του Φέκκα μέσα από την μεγάλη περιοχή η μπάλα περνά ελάχιστα άουτ από το κάθετο αριστερό δοκάρι.\nΣτο 60΄λεπτό δυνατή κεφαλιά του Φέκκα μέσα από την μεγάλη περιοχή και ο Θέρμος με ωραία προσπάθεια μπλοκάρει την μπάλα.\nΣτο 64΄λεπτο ο Φέκκας με ωραίο διαγώνιο δυνατό σουτ από το ύψος της μεγάλης περιοχής στέλνει την μπάλα στα δίχτυα και πετυχαίνει το 2-0.\nΣτο 72΄λεπτό και ύστερα από εκτέλεση κόρνερ της ομάδας του Νυδριού, ο Βάσσης με δυνατή καρφωτή κεφαλιά από το ύψος της μικρής περιοχής πετυχαίνει το τέρμα και έτσι διαμορφώνει το τελικό 1-2.\nΗ Διαιτησία του κ. Ρούσου Ν. και των βοηθών του Παναγιώτου και Πάτση ήταν άριστη.\nΕΡΜΗΣ ΝΥΔΡΙΟΥ: Θέρμος, Θειακός, Σταυρόπουλος, Σκλαβενίτης, Πολίτης, Βάσσης, Βρεττός (58΄Κούρτης), Καρτάνος (71΄Θέρμος), Ταξιαρχιώτης (80΄Βερύκιος), Χρυσοβιτσάνος, Κομινάτος\nΚΕΡΑΥΝΟΣ ΘΕΣΠΡΩΤΙΚΟΥ: Duka, Πανούσης, Ντόβας, Νάσης, Μπόμπορης, Λέτσος (78΄Παππάς), Σιώρος (62΄Τζιάκος Δ), Κούσης, Τζιάκος Γ.Ν.(85΄Γεωργαλής), Κολιός, Φέκκας\nΘΡΙΑΜΒΟΣ ΛΟΥΡΟΥ-ΔΟΞΑ ΩΡΩΠΟΥ 4-1\nΘΥΕΛΛΑ ΣΙΝΩΠΗΣ-Α.Ο.ΜΥΤΙΚΑ 2-1\nΑ.Ε.ΣΑΜΨΟΥΝΤΑΣ-ΑΜΒΡΑΚΙΚΟΣ ΒΟΝΙΤΣΑΣ 1-4\nΑΡΗΣ ΠΡΕΒΕΖΑΣ-ΠΑΣ ΣΦΑΚΙΩΤΕΣ 2-2\nΕΛΠΙΔΕΣ ΝΥΔΡΙΟΥ-ΚΕΡΑΥΝΟΣ ΘΕΣΠΡΩΤΙΚΟΥ 1-2\nΑ.Ο.ΚΑΛΑΜΙΤΣΙΟΥ-Α.Ε. ΠΡΕΒΕΖΑΣ 2-1\nΑΕΚ ΑΡΧΑΓΓΕΛΟΥ-ΑΠΟΛΛΩΝ ΠΑΡΓΑΣ 0-4\nΑΧΕΡΩΝ ΚΑΝΑΛΑΚΙΟΥ-ΕΡΜΗΣ ΚΑΝΑΛΙΟΥ 4-1\nΒΑΘΜΟΛΟΓΙΑ (ΣΕ 6 ΑΓΩΝΕΣ)\n1.ΘΡΙΑΜΒΟΣ ΛΟΥΡΟΥ 18 22-7\n2.ΚΕΡΑΥΝΟΣ ΘΕΣΠΡΩΤΙΚΟΥ 16 13-3\n3.ΑΜΒΡΑΚΙΚΟΣ ΒΟΝΙΤΣΑΣ 15 16-6\n4.ΑΠΟΛΛΩΝ ΠΑΡΓΑΣ 14 17-6\n5.ΑΡΗΣ ΠΡΕΒΕΖΑΣ 11 13-8\n6.ΘΥΕΛΛΑ ΣΙΝΩΠΗΣ 11 11-7\n7.Α.Ο.ΚΑΛΑΜΙΤΣΙΟΥ 9 14-9\n8. ΠΑΣ ΣΦΑΚΙΩΤΕΣ 9 10-8\n9.ΑΧΕΡΩΝ ΚΑΝΑΛΑΚΙΟΥ 8 11-9\n10.Α.Ε.ΣΑΜΨΟΥΝΤΑΣ 7 10-14\n11.Α.Ε.ΠΡΕΒΕΖΑΣ 4 9-11\n12.ΕΛΠΙΔΕΣ ΝΥΔΡΙΟΥ 4 6-10\n13.ΕΡΜΗΣ ΚΑΝΑΛΙΟΥ 4 5-12\n14.ΔΟΞΑ ΩΡΩΠΟΥ 3 5-15\n15.ΑΕΚ ΑΡΧΑΓΓΕΛΟΥ 2 4-15\n16.Α.Ο.ΜΥΤΙΚΑΣ 0 5-23\nΑναρτήθηκε από Περιβαλλοντικός Πολιτιστικός Σύλλογος Δήμου Θεσπρωτικού στις 12:05 μ.μ.


Οδοιπορικό στην Ι.Μ. Παναγίας της Χρυσοσκαλίτισσας και το ιστορικό Ελαφονήσι | Επαρχιακό Φως\n11/08/2013 στο 2013, Ρεπορτάζ στα Χανιώτικα νέα\nΝοτιοδυτικά του Νομού μας σε απόσταση 70 χιλιόμετρων είναι κτισμένη από παλιά η Ιερά Μονή Παναγίας της Χρυσοσκαλίτισσας. Ένας τόπος έρημος για εκείνη την περίοδο, ο οποίος, από χρόνια έχει μετατραπεί σε οικισμό, ενώ λίγα χιλιόμετρα πιο νότια βρίσκεται η θαυμάσια αμμώδη παραλία με την λιμνοθάλασσα και το μικρό, αλλά ιστορικό νησάκι του Ελαφονησίου.\nΠροσκύνημα στην Παναγιά τη Χρυσοσκαλίτισσα\nΤον ρόλο του ξεναγού έκανε ο συνταξιούχος δάσκαλος, συγγραφέας και παλιός πρόεδρος της Ένωσης Εννιαχωριανών κ. Εμμανουήλ Κογχυλάκης γεννηθείς στη Βάθη ή Κούνενι των Εννιά Χωριών, που μας είπε: “Το μοναστήρι της Παναγίας της Χρυσοσκαλίτισσας, που σε λίγες ημέρες εορτάζει βρίσκεται σε αυτό το ακρόγιαλο της Δυτικής Κρήτης και είναι κάστρο ορθοδοξίας, ομορφιάς και ιστορίας. Πιθανότατα να έχει κτιστεί όταν έφυγαν οι Ενετοί και ήρθαν οι Τούρκοι. Η μορφή που έχει σήμερα είναι η 3η με την πρώτη να είναι σε σπηλαιώδη. Εδώ η ζωή συνεχίζεται πάνω από ενάμιση αιώνα. Το μοναστήρι προσφέρει φιλοξενία, προσφέρει ζεστασιά και πάνω απ’ όλα προσκύνημα. Οι επισκέπτες και οι προσκυνητές μπορούν ακόμα να θαυμάσουν τον χώρο των παλιών αποθηκών του μοναστηριού που έχει μετατραπεί σε λαογραφικό Μουσείο με πολλά αντικείμενα παλιάς περιόδου. Πριν από 50 χρόνια, υπήρχε ερημιά. Τα κτήρια που υπήρχαν, εκτός της Ιεράς Μονής, ήταν τα κελιά που έμεναν καλόγριες επειδή η Μονή, τότε, ήταν γυναικεία και στην γύρω περιοχή υπήρχαν ελάχιστα διασκορπισμένα αγροτόσπιτα κτισμένα με ντόπια υλικά, χώμα και πέτρα. Σήμερα η Χρυσοσκαλίτισσα αποτελεί έναν θαυμάσιο οικισμό με αξιόλογη τουριστική υποδομή για διανυκτέρευση και καλό σπιτικό φαγητό. Από την παραμονή όλος ο οικισμός κατακλύζεται από προσκυνητές που έρχονται στη χάρη Της Παναγίας να ανάψουν ένα κερί και να προσευχηθούν.\nΈνα μικρό νησί με μεγάλη ιστορία είναι το Ελαφονήσι ή Λαφονήσι, όπως λέγεται τοπικά και βρίσκεται στα όρια των πρώην επαρχιών Κισάμου και Σελίνου. Για την ιστορία του έχουν γραφεί πολλά βιβλία ενώ έχουν δημοσιευθεί αμέτρητα άρθρα και ρεπορτάζ στα «Χ.Ν.». Όλα εδώ πέρα, πέτρες, κέδροι και άμμος μυρίζουν ιστορία και δόξα, αίμα, ιδρώτα και δάκρυα. Το 1824 έγινε η σφαγή του Ελαφονησίου με θύματα 600 γυναικόπαιδα, 150 γέροντες στα σκλαβοπάζαρα της Αιγύπτου και της Ανατολής και 42 πολεμιστών που «έπεσαν» όλοι, αφού από το στενό αβαθή πέρασμα της λιμνοθάλασσας από την παραλία μέχρι το νησί, πέρασε το Πάσχα του 1824 το πολυάριθμο ιππικό των Τούρκων κάνοντας την γενοκτονία με τη σφαγή. Πάνω στο νησάκι υπήρχε η μικρή εκκλησία της Αγίας Ειρήνης την οποία όπως και άλλες εννέα στα Εννιά Χωριά ισοπέδωσαν οι Τουρκοαιγύπτιοι. Γι’ αυτό γίνονται και τα «Ελαφονήσια». Τα τελευταία χρόνια η οικογένεια Φαλδαμή έστησε άγαλμα στην αμμουδιά του Ελαφονησίου, έναν άοπλο Κρητικό, σύμβολο ειρήνης και ανδρείας γιατί ο Κρητικός ποτέ δεν είναι πολεμοχαρής. Στην Κρήτη όποιος έρχεται σαν εχθρός, ποτέ δεν φεύγει σαν φίλος και όποιος έρθει σαν φίλος, δεν φεύγει σαν εχθρός. Σε ανάμνηση αυτής της σφαγής, της ιστορίας και της λατρείας αλλά και της ομορφιάς του τόπου εγκαταστάθηκε μια μνημειακή πλάκα με την ακροστιχίδα του Λαφονησιού…”.\nΠαραθέτουμε αρκετές φωτογραφίες κατά την ξενάγηση στη Χρυσοσκαλίτισσα και το Ελαφονήσι από τον κ. Εμμανουήλ Κογχυλάκη. Πλάνα από τη βιντεοσκόπηση που τραβήξαμε θα δείτε στην ιστοσελίδα της εφημερίδας και στη δική μας εδώ.\nΕλαφονήσι Ιστορικό Λιμνοθάλασσα Οδοιπορικό Παναγίας Χρυσοσκαλίτισσας 2013-08-11\nΕτικέτες:Ελαφονήσι Ιστορικό Λιμνοθάλασσα Οδοιπορικό Παναγίας Χρυσοσκαλίτισσας\nΠροηγούμενο: Γεύσεις Κρήτης με κογχύλους και πατάτες\nΕπόμενο: ΣΤΟΝ ΒΑΜΟ ΑΠΟΚΟΡΩΝΟΥ: Εκδήλωση για την Ένωση της Κρήτης με την Ελλάδα\nΚογχυλάκης Στέλιος τ. Ιδομενέα\n22/09/2015 σε 19:24\nΧαρά και γλύκισμα ζωής να αντικρίζεις τοπους που βίωσες, έκλαψες και χάρηκες.\nΣτέλιος Ιδομ. Κογχυλάκης


στα βήματα του γαλιλαίου 2 ο ισοχρονισμός του εκκρεμούς\nστα βήματα του γαλιλαίου 1 πτώση τ... by manuel chaniotakis 206 views\nΣτα βήματα του Γαλιλαίου Ι by manuel chaniotakis 156 views\nEπιστημη και Aστρολογια by manuel chaniotakis 317 views\nΤαξιδεύοντας στο Χρόνο by manuel chaniotakis 587 views\nΣτα βήματα του Γαλιλαίου: 2.O ισοχρονισμός του εκκρεμούς.\nΣε αυτό το μάθημα, μικροί ερευνητές διερεύνησαν τον ισοχρονισμό του εκκρεμούς χρησιμοποιώντας αυτοσχέδια εκκρεμή και ψηφιακές εκπαιδευτικές πηγές.\nΧρονομέτρησαν το εκκρεμές με τον σφυγμό τους, και χρησιμοποίησαν την επιστημονική μέθοδο για να διαπιστώσουν ποιες παράμετροι επηρεάζουν την περίοδο ταλάντωσης του εκκρεμούς.\nΤο μάθημα αυτό αποτελεί μέρος μιας σειράς 10 μαθημάτων με τίτλο "Στα Βήματα του Γαλιλαίου" τα οποία σκοπό έχουν να εμφυσήσουν σε μικρούς ερευνητές Ε-ΣΤ δημοτικού την αγάπη για τη Φυσική και τις αρχές της επιστημονικής μεθόδου ακολουθώντας τα βήματα του πατέρα της Σύγχρονης Φυσικής.\nΟι μαθητές θα μελετήσουν την πτώση και την κίνηση των σωμάτων, τον ισοχρονισμό του εκκρεμούς, θα μάθουν για το τηλεσκόπιο και θα στρέψουν τα μάτια τους στον ουρανό για να μελετήσουν τα χαρακτηριστικά των ουρανίων σωμάτων που άλλαξαν για πάντα την αντίληψή μας για το σύμπαν.\nΗ σειρά των μαθημάτων θα ολοκληρωθεί με την κατασκευή ενός τηλεσκοπίου από απλά υλικά και με την χρήση του για να γίνει παρατήρηση του ουρανού.\nΤα μαθήματα ακολουθούν το ανακαλυπτικό μοντέλο μάθησης με βάση τo οποίo οι μαθητές παρατηρούν,\nδιατυπώνουν υποθέσεις, ερευνούν, αναλύουν, συζητούν και αντλούν συμπεράσματα χρησιμοποιώντας ψηφιακές πηγές και προσομοιώσεις αλλά και\nπειραματισμό με απλά υλικά.\nΤα μαθήματα διεξάγονται κάθε Σάββατο στις 13.15 - 14.45 στον χώρο του\nβιβλιοπωλείου ΑΙΓΗΙΣ στον Πειραιά, από τον κο Μανώλη Χανιωτάκη, Φυσικό\nΓια περισσότερες πληροφορίες και εγγραφές επικοινωνήστε μαζί μας στο\n210 4100286 /219\n2:18 – 3:05\nΙσόχρονο είναι η ιδιότητα των εκκρεμών να διατηρούν σταθερή την περίοδό τους.\n1:24 – 5:30\n1. Στα βήματα του Γαλιλαίου: 2. O ισοχρονισμός του Εκκρεμούς Ε. Χανιωτάκης Φυσικός, MSc\n2.   Ας θυμηθούμε  Στο προηγούμενο μάθημα μάθαμε για την πτώση των σωμάτων. Σε απουσία αέρα, δύο σώματα που ξεκινούν ταυτόχρονα απ’ το ίδιο ύψος θα πέσουν ταυτόχρονα στη γη. Το σχήμα και η μάζα τους δεν παίζουν ρόλο. Είναι κάτι το οποίο ξέρουμε από την εποχή που οι άνθρωποι ζούσαν στις σπηλιές.  Για να το διαπιστώσουμε αυτό εκτελέσαμε βήμα προς βήμα την επιστημονική μέθοδο όπως προτάθηκε από τον Γαλιλαίο:  Παρατηρήσαμε διάφορα σώματα καθώς αυτά πέφτουν  Δημιουργήσαμε υποθέσεις για τις παραμέτρους που είναι σημαντικές για την μελέτη της πτώσης των σωμάτων (μάζα, σχήμα, ύπαρξη αέρα).  Πειραματιστήκαμε με αυτές τις παραμέτρους. Εκτελέσαμε ένα πείραμα ελεύθερης πτώσης σωμάτων, κρατώντας κάθε φορά τις δύο παραμέτρους από τις τρεις σταθερές και αλλάζοντας την μία.  Αναλύσαμε τα αποτελέσματα των πειραμάτων μας.  Εξήγαμε συμπεράσματα για την πτώση των σωμάτων\n3. Ας μάθουμε για το εκκρεμές..Όταν ο Γαλιλαίος ήταν 20 ετών, βρισκόταν στον Καθεδρικό Ναό της Πίζα. Εκεί, την προσοχή του τράβηξε η..... κίνηση ενός πολυελαίου ο οποίος κρεμόταν από την οροφή και ταλαντωνόταν σαν κούνια: «πέρα-δώθε». Αφιέρωσε τον υπόλοιπο χρόνο του στην παρατήρηση της κίνησης αυτού του πολυελαίου και.... Βρήκε κάτι απρόσμενο!!!\n4. Ο χρόνος κατα τον οποίο ο πολυέλαιος εκτελεί μία πλή ταλάντωση είναι σταθερός! http://www.dailymotion.com/video/xgptea_galilgo-s-swing-3d-4d-film_shortfilms\n5. Γιατί είναι σημαντική η κίνηση του πολυελαίου;  Διότι ήταν η αφορμή για την μελέτη και την εύρεση των νόμων ενός από τα πιο σημαντικά συστήματα της φυσικής: του εκκρεμούς! Το εκκρεμές χρησιμοποιήθηκε για την δημιουργία των πρώτων ρολογιών ακριβείας, για ...την μέτρηση της περιστροφής της γης, για την κατανόηση του τρόπου που περπατάμε, την μέτρηση γεωγραφικού μήκους και την μελέτη πολύ πιο σύνθετων μηχανικών και φυσικών συστημάτων!\n6. Το εκκρεμές – ερωτήσεις  Ξέρετε τι είναι ένα εκκρεμές;  Απο ποια κομμάτια αποτελείται;  Πως λειτουργεί – πως κινείται;  Τι είναι η περίοδος;  Τι είναι η συχνότητα;  Τι είναι η περίοδος ενός εκκρεμούς;  Τι είναι το ισόχρονο; Στην ενότητα αυτή θα χρησιμοποιήσουμε την επιστημονική μέθοδο του Γαλιλαίου για να μελετήσουμε την κίνηση του\n7. Διατύπωση υποθέσεων\n8. Ποιες παράμετροι είναι σημαντικές για την μελέτη της κίνησης ενός εκκρεμούς;Επιλέξτε και συζητήστε  Μήκος του εκκρεμούς ?  Μάζα του εκκρεμούς ?  Η γωνία υπο την οποία εκτρέπουμε το εκκρεμές ?  Θερμοκρασία ?  Αντίσταση του αέρα ?  Σχήμα του αντικειμένου ?  Τοποθεσία που γίνεται το πείραμα ?  Ο πλανήτης που βρισκόμαστε ?  Άλλο ?\n9.  Αφού επιλέξουμε τις σχετικές παραμέτρους, θα σκεφτούμε: « Πως θα εξετάσουμε πειραματικά την συνεισφορά της κάθε παραμέτρου για την κίνηση του εκκρεμούς;»  Θα εκτελέσουμε ένα πείραμα στο οποίο θα θέσουμε ένα εκκρεμές σε ταλάντωση και θα εξετάζουμε μία-μία τις παραμέτρους διατηρώντας τις υπόλοιπες σταθερές.  Σκεφτείτε πως θα έπρεπε να σχεδιαστεί ένα τέτοιο πείραμα και συζητήστε.\n11.  Στη διερεύνησή μας θα χρησιμοποιήσουμε μια προσομοίωση (https://phet.colorado.edu/en/simulation/pendulum-lab ) για να μελετήσουμε την κίνηση ενός εκκρεμούς.  Θα χωριστούμε σε ομάδες. «Παίζοντας» με τις παραμέτρους που επιλέξαμε θα μετρήσουμε την συνεισφορά τους στην κίνηση του εκκρεμούς. Θα χρειαστεί να έχουμε ένα τετράδιο που θα καταγράφουμε τα δεδομένα μας  Θα διαπιστώσουμε αν ισχύει το ισόχρονο: Οτι η ταλάντωση του εκκρεμούς έχει σταθερή περίοδο.\n12.  Εξετάστε την παρακάτω εικόνα από το κεντρικό μενού της προσομοίωσης. Ποιες παραμέτρους μπορείτε να διαλέξετε;\n13. Μάζα του εκκρεμούς  Σταθεροποιήστε το μήκος του εκκρεμούς στα 2m.  Σταθεροποιήστε την τριβή (friction) σε μηδενική (None)- άρα δεν έχουμε αντίσταση του αέρα.  Επιλέξτε real time  Επιλέξτε «Earth» για να δείξετε οτι βρισκόμαστε στον πλανήτη γη.  Επιλέξτε μια τιμή της μάζας (π.χ 1 kg).  Eκτρέψτε το εκκρεμές κατα 20◦  Ξεκινήστε την προσομοίωση και χρονομετρήστε την περίοδο με το ρολόι σας (προτείνεται η εύρεση του μέσου όρου για 10 περιόδους).  Επαναλάβετε αλλάζοντας κάθε φορά την τιμή της μάζας του εκκρεμούς. Καταγράψτε τις παρατηρήσεις\n14. Μήκος του εκκρεμούς  Κρατήστε σταθερές όλες τις υπόλοιπες παραμέτρους και μεταβάλετε το μήκος του εκκρεμούς.  Για κάθε μήκος που θα χρησιμοποιήσετε μετρήστε την περίοδο και καταγράψτε την σε έναν πίνακα.  Επιλέξτε το : «Show 2nd pendulum» και ρυθμίστε την μάζα του 2ου εκκρεμούς να ισούται με τη μάζα του 1ου . Επιλέξτε το μήκος του 2ου εκκρεμούς να είναι ίσο με το μισό του πρώτου. Εκτρέψτε και τα δύο κατα την ίδια γωνία. Πατήστε “Play”. Τι παρατηρείτε;\n15. Πλανήτης  Σκεφτείτε: Τι διαφορετικό ισχύει από πλανήτη σε πλανήτη; Τι θα μπορούσε να επηρεάζει την κίνηση του εκκρεμούς;  Επιλέξτε τις παραμέτρους σας όπως στο αρχικό βήμα και πάρτε μετρήσεις της περιόδου για διαφορετικούς «πλανήτες»  Τι γίνεται όταν g=0?  Μετρήστε την περίοδο και καταγράψτε τις παρατηρήσεις σας.\n16. Γωνία εκτροπής Επιλέξτε τις παραμέτρους σας όπως στο αρχικό βήμα και πάρτε μετρήσεις της περιόδου για διαφορετικές αρχικές γωνίες εκτροπής έως 20 μοίρες. Μετρήστε την περίοδο και καταγράψτε τις παρατηρήσεις σας.\n18.  Εξετάστε η κάθε ομάδα το πως αλλάζει η περίοδος του εκκρεμούς με την παράμετρο που επιλέξατε να μελετήσετε.  Συζητήστε με βάση τα δεδομένα σας ποια παράμετρος είναι η πιο σημαντική. Ισχύει το ισόχρονο;  Επιστρέψτε στην προσομοίωσή σας και επαναλάβετε την μέτρησή σας αυξάνοντας κάθε φορά την τριβή. Συγκρίνετε με αυτό που συμβαίνει στον πραγματικό κόσμο όπου υπάρχει αέρας.\n20.  Ας δούμε το παρακάτω βίντεο με πείραμα που εκτελέστηκε σε πραγματικό χρόνο (1:24 – 5:30): https://www.youtube.com/watch?v=MpzaCCbX-z4\n21.  Γιατί ισχύει το ισόχρονο;  Σύμφωνα με τις παρατηρήσεις σας, σε ποιά περιοχή της τροχιάς του περνάει τον περισσότερο χρόνο του το εκκρεμές;  Μπορείτε να εξηγήσετε τι συμβαίνει με την ταχύτητα του εκκρεμούς καθώς ταλαντώνεται;  Αν ήθελα το εκκρεμές να διατηρεί την ίδια ταλάντωση στον πραγματικό κόσμο τι θα έπρεπε να κάνω;\n22. Σκεφτείτε:  Αν έχουμε ένα εκκρεμές και θέλουμε να το ρυθμίσουμε ώστε μια ταλάντωσή του να διαρκεί χρόνο ίσο με ένα δευτερόλεπτο, τι θα κάνουμε; Για ένα λεπτό;  Τι πιστεύετε οτι έκανε ο Γαλιλαίος που δεν γνώριζε πόσο διαρκεί ένα δευτερόλεπτο για να φτιάξει ένα εκκρεμές το οποίο ήταν αρκετά αξιόπιστο για να μπορεί να μετράει την ώρα με αυτό;  Ισόχρονο είναι η ιδιότητα του εκκρεμούς να διατηρεί σταθερή την περίοδο ταλάντωσής του (δηλαδή τον χρόνο που κάνει ένα πέρα- δώθε). Πως πιστεύετε οτι θα μπορούσε να χρησιμοποιηθεί αυτή η ιδιότητά;\n23. Σύνοψη  Στο σημερινό μάθημα μελετήσαμε πειραματικά την κίνηση του εκκρεμούς. Διαπιστώσαμε την ιδιότητα του ισόχρονου των ταλαντώσεων, μελετήσαμε τις παραμέτρους που επηρεάζουν την περίοδο ταλάντωσης και βρήκαμε τις χρήσεις του εκκρεμούς.  Σαν εργασία, δοκιμάστε να φτιάξετε ένα εκκρεμές με απλά υλικά (σπάγγο και γόμα) και χρονομετρήστε την περίοδό του. Επιλέξτε το μήκος του σπάγγου ώστε να μπορείτε: Να μετρήσετε τον σφυγμό σας.\nστα βήματα του γαλιλαίου 1 πτώση των σωμάτων\nΣτα βήματα του Γαλιλαίου Ι


Μισή πρόκριση για Τσεχία-Κρμέντσικ – 24Sport.gr\nΜισή πρόκριση για Τσεχία-Κρμέντσικ\nΠήραν μεγάλο βαθμό κόντρα στην Κροατια\nΙσοπαλία (1-1) που ισοδυναμεί με μισή πρόκριση για την Τσεχία απέναντι στην προβληματική και πάλι Κροατία που με τον βαθμό οξυγόνο θα τα παίξει όλα για όλα με την Σκωτία την τελευταία αγωνιστική ψάχνοντας νίκη με πολλά γκολ για να μην… πάει σπίτι της.\nΣικ λαμπρός οδηγεί την Τσεχία με το ένα πόδι στην επόμενη φάση του τουρνουά. Ο πανύψηλος φορ εξελίσσεται μαζί με τον Ντάμφρις σε αποκάλυψη του φετινού Euro. Τι έχει κάνει; Μετά τα δυο γκολ που έβαλε στους Σκοτσέζους στην πρεμιέρα, κέρδισε το πέναλτι που το εκτέλεσε κιόλας και αν συνεχίσει έτσι βάζει πλώρη για πρώτος σκόρερ. Από την άλλη λίγα πράγματα και πάλι οι φιναλίστ του παγκοσμίου κυπέλλου Κροάτες που ψάχνουν ένα θαύμα την τελευταία αγωνιστική για να μην μείνουν εκτός διοργάνωσης από νωρίς.\nΣτη Γλασκόβη είδαμε την νεανική Τσεχία να βάζει δύσκολα στην Κροατία και να έχει τον έλεγχο στο μεγαλύτερο διάστημα του αγώνα. Δυστυχώς για την ομάδα μοντέλο του προηγούμενου Μουντιάλ τα χρόνια περνούν και ένας Μόντριτς που έφτασε τις 139 συμμετοχές με το εθνόσημο, δίχως πια τον Μάντζουκιτς στο πλευρό του, δεν φέρνει την άνοιξη. Με φοβερά προβλήματα στη δημιουργία, κανένα σημείο αναφοράς πλέον στην επίθεση (άφαντοι Ρέμπιτς και Πέτκοβιτς), η Κροατία μοιάζει γερασμένη και σε φθίνουσα πορεία. Οι Τσέχοι είχαν περισσότερη ενέργεια από τους Τσέχους, παιχνίδι από τα άκρα, καλή κυκλοφορία, μεγαλύτερη ένταση στα μαρκαρίσματα από τους… προβληματικούς Κροάτες και ένα προπονητή που όποτε χρειάστηκε βοήθησε την ομάδα του από τον πάγκο.\nΜια αδικαιολόγητη -για την εμπειρία του- ενέργεια του Λόβρεν την οποία αρχικά δεν αντιλήφθηκε ο Ντελ Θέρο και χρειάστηκε να το δει στο VAR μετά από υπόδειξη, έβαλε τους Τσέχους μπροστά στο σκορ σε ένα μέτριο πρώτο ημίχρονο. Ο Κροάτης αμυντικός χτύπησε με τον αγκώνα του σε μια εναέρια μονομαχία τον Σικ που έπεσε αιμόφυρτος οδηγώντας τον Ισπανό στον καταλογισμό του πέναλτι μετά από field review. Ο φορ των Τσέχων εκτέλεσε στο 37΄ εύστοχα το πέναλτι φτάνοντας τα τρία τέρματα (πρώτος σκόρερ της διοργάνωσης).\nΟι ανακατατάξεις που επέφεραν στην ενδεκάδα οι αλλαγές του Ντάλιτς στην ανάπαυλα έφεραν άμεσο αποτέλεσμα αφού στην πρώτη του ενέργεια ως αριστερός εξτρέμ πλέον ο Πέρισιτς αντί του… αόρατου Μπρέκαλο που αντικαταστάθηκε, με φοβερό δεξί σουτ έφερε το παιχνίδι στα ίσα μόλις στο 47΄. Αυτό ήταν το πρώτο γκολ για τους Κροάτες στο τουρνουά, χωρίς όμως ανάλογη συνέχεια. Οι Τσέχοι γρήγορα ανασυντάχθηκαν, ο Σλιχάβι έδεσε και πάλι τον άξονα, ρίχνοντας φρέσκα πόδια και κράτησαν τον βαθμό που μπορεί να τους στείλει στην επόμενη φάση. Για τους Κροάτες ο κίνδυνος αποκλεισμού είναι πλέον ορατός όλα θα κριθούν την τελευταία αγωνιστική αλλά το σίγουρο είναι ότι δεν ορίζουν πλέον την τύχη τους.\nΤσεχία (Γ. Σιλχάβι): Βάτσλικ, Τούφαλ, Τσελούστκα, Κάλας, Μπορίλ, Σούτσεκ, Χόλες (63΄ Κράλ), Μάζοπουστ (63΄ Χλόζεκ), Νταρίντα (87΄ Μπάρακ), Γιάνκτο (74΄ Σέβτσικ), Σικ (74΄ Κρμέντσικ).\nΚροατία (Ζλ. Ντάλιτς): Λιβάκοβιτς, Βρσάλκο, Βίντα, Λόβρεν, Γκβάρντιολ, Κόβατσιτς (87΄ Μπρόζοβιτς), Μόντριτς, Πέρισιτς, Κράμαριτς (62΄ Βλάσιτς), Μπρέκαλο (46΄ Ιβάνουσετς), Ρέμπιτς (46΄Πέτκοβιτς).\nOriginal article: Μισή πρόκριση για Τσεχία-Κρμέντσικ.\nΣεβίλλη – Ράγιο Βαγιεκάνο 3-0


Ο διεθνούς φήμης χορευτής - χορογράφος Tango, Gustavo Russo στο Δημοτικό Θέατρο Πειραιά - Road Story\nBy Θάνος Βάγιος on Φεβρουάριος 29, 2016 No Comment\nΤο τάνγκο δεν είναι μόνο χορός, είναι εμμονή.\nΓια τον χορευτή, το τάνγκο είναι αναπόσπαστο κομμάτι της ζωής του, όπως ο έρωτας και το φαγητό.\nΕρωτικό, παθιασμένο και μελαγχολικό, στοιχειώνει το μυαλό και την καρδιά, παρασύρει το σώμα και την ψυχή..\nΤα λόγια είναι περιττά όταν πρόκειται για τον μετρ της αποπλάνησης και της σαγήνης, τον Gustavo Russo. Η νέα παράσταση που φέρει την υπογραφή του είναι πραγματική μυσταγωγία. Τα πιο συγκλονιστικά μέρη του «Tango Seduccion» και του «Tango Revolution γίνονται μία εξαιρετική χορευτική παράσταση.\nTango Seduccion & Tango Revolution\nΒ’ Zώνη: 25€\nTango, Δημοτικό Θέατρο Πειραιά\nΟ διεθνούς φήμης χορευτής – χορογράφος Tango, Gustavo Russo στο Δημοτικό Θέατρο Πειραιά added by Θάνος Βάγιος on Φεβρουάριος 29, 2016


Arismari : Η διαδρομή ενός μπακιρένιου ταψιού: Απ’ την Σμύρνη του ’22 έως σήμερα.\nΗ διαδρομή ενός μπακιρένιου ταψιού: Απ’ την Σμύρνη του ’22 έως σήμερα.\n01/10/2015 Πηγή : Αγώνας της Κρήτης\nΔιεσώθη του διωγμού μαζί με την οικογένεια. Αποβιβάστηκαν στην Θεσσαλονίκη. Μετακόμισαν στο Ηράκλειο μαζί με άλλα είδη απ’ την προίκα των 3 κοριτσιών μεταφερμένα μέσα σε 3 τσουβάλια.\nΌτι έσωσαν απ’ το αρχοντικό της Σμύρνης. Εγκαταστάθηκαν μόνιμα στα Χανιά. Το μπακιρένιο ταψί έλαχε στη γιαγιά μου Άννα Κωνσταντουδάκη το γένος Σαπουντζάκη μαζί με άλλα είδη. Στη θεία την Καλλιόπη Νικολάου το γένος Σαπουντζάκη της έλαχε ο μπακιρένιος κουμπαράς και άλλα μπακίρια, είχαν πολλά στο σπίτι τους. Αλλά κυρίως θυμάμαι τις Αγγλικές πορσελάνες με το μπλέ ανθάκι. Τα ωραία πιάτα την φρουτιέρα , την σουπιέρα. Πως μ’ άρεσε να τα χαζεύω στο σπίτι της στον Κλαδισσό.\nΤης θείας της Μαρίας Τζιτζικαλάκη το γένος Σαπουντζάκη δεν θυμάμαι τι της έπεσε στην μοιρασιά της προίκας απ’ την Σμύρνη. Εκτός απ’ το ταψί θυμάμαι ένα μπακιρένιο μαστραπά και ένα μεγάλο καζάνι γανωμένο από μέσα. Εκεί έβραζαν νερό μαζί με νερατζόφυλλα και λεμονόφυλλα και μας έλουζαν την αδελφή μου και μένα, η γιαγιά η Άννα μαζί με την μαμά. Μας έριχναν νερό με τον μπακιρένιο μαστραπά.\nΤο γουδί ήταν από ορείχαλκο και τα άλλα είδη χάλκινα. Πως τ’ αγαπούσα! Ασκούσε ο χαλκός πάνω μου μια παράξενη έλξη. Τα ‘νοιωθα ζωντανά, να μου διηγούνται ιστορίες απ’ τα μέρη που ήρθαν, απ’ την γλυκειά Ανατολή. Ένοιωθα μια ρίζα μου μέσω αυτών να φτάνει ως εκεί, να με συνδέει με την Σμύρνη. Της γιαγιάς όμως δεν της άρεσαν. Ωω, έλεγε πως μαυρίζουν! Δεν μ’ αρέσουν μαυρισμένα. Κόβαμε νεράτζια στη μέση και με ποταμίσια άμμο που βάζαμε στο κομμένο νεράτζι τα τρίβαμε και λάμπανε. Και ο χαλκός και ο ορείχαλκος. Μια μέρα πέρασαν οι γύφτοι. Κρατούσαν κουβέρτες καμηλό. Είχαν πρωτοβγεί τότε. Ήταν χνουδάτες μαλακές. Και η γιαγιά άλαξε όλα τα μπακίρια με κουβέρτες.\nΣτεναχώρια που πήρα! Έμεινε μόνο ο μαστραπάς, το καζάνι και το μπακιρένιο ταψί. Ο μαστραπάς και το καζάνι χρειαζόταν. ΤΑ κράτησαν στο σπίτι. Το ταψί, δεν χρειαζόταν πια. Είχαν βγει άλλα μοντέρνα ταψιά. Δεν κάνανε πια μπακλαβάδες στο μπακιρένιο ταψί απ’ την Σμύρνη.\nΤο πέταξε η γιαγιά στο χωράφι και έβαζε πίττουρα για τις κότες. Η γιαγιά δεν άντεχε την επαρχία. Δεν της άρεσαν τα χωράφια. Ήθελε να πάει με τα παιδιά της στην Αθήνα. Πούλησε το σπίτι της και τα χωράφια. Έμεινε μόνο το σπίτι μας. Το μπακιρένιο ταψί έμεινε στο πουλημένο πια χωράφι. Ο μπαμπάς, δεν ξέρω γιατί δεν περιφρόνησε το παρατημένο μπακίρι. Το πήρε στο σπίτι μας.\nΗ μαμά έβαζε τώρα στο ταψί πίτουρα για τις κότες. Εγώ μεγάλωσα, παντρεύτηκα έκανα δική μου οικογένεια, δικό μου σπίτι πάνω απ’ το πατρικό μου. Το ταψί ήταν τώρα πεταμένο στην αποθήκη με τα άχρηστα. Μια μέρα το συνάντησα. Για δες, λέω! Το ταψί της γιαγιάς. Το παίρνω.\n-Μπαμπά , λέω θα το πάρω αυτό! Έχει τα χάλια του, μα το θέλω!\n-Τι θα το κάνεις! Δεν κάνει τίποτα.\n-Το θέλω, ενθύμιο! Θα το βάλω στο μπαλκόνι, κάτω απ’ το κουρούπι που έχω την γαρδένια.\n-Δεν κάνει, θα σου σαπίσει το λουλούδι.\n-Έλα, έλα, το θέλω! Θα του κάνεις τρύπες!\n-Μην το χαλάσεις, Αννούλα, μην το σπάσεις!\n-Έλα, αφού σου λέω το θέλω. Έλα, κάντου τρύπες!\nΠήρε ο μπαμπάς το σκαλιδάκι το μικρό για τα λουλούδια το χτύπησε σε 3-4 σημεία. Του ‘κανε σκισίματα όσο ήτανε η λάμα του σκαλιδακιού (Απ’ τα σκισίματα αυτά βεβαιώθηκα ότι ήταν το ίδιο. Έβαλα πάνω του το σκαλιδάκι και είχε το ίδιο χτύπημα στο μέγεθος)\nΤο ‘βαλα κάτω απ’ το κουρούπι.\nΜετά από χρόνια κατέβασα κάτω το κουρούπι.\nΤο μπακιρένιο ταψί μου ‘χε χαλάσει το μωσαϊκό του μπαλκονιού. Το πήρα και το πέταξα. Δεν ξέρω που. Το ξαναδώσα στον μπαμπά; Δεν ξέρω.\nΔεν αναρρωτήθηκα ποτέ για την τύχη του.\nΠροχθές ήταν τα ενιάμερα του πατέρα μου. Πέθανε η γιαγιά μου, πέθανε η μαμά μου τώρα πέθανε και ο μπαμπάς μου. Ήμουν στο χωράφι και τριγυρνούσα ανάμεσα στον μαϊντανό, στα φασόλια και στα ξεβλαστακωμένα βλίτα. Και ενώ, τριγυρνούσα ξαφνικά ένοιωσα την παρουσία του πατέρα μου. Αλήθεια σας λέω! Σαν να ήταν μαζί μου. Ήταν παραίσθηση, ήταν φαντασία; Ήταν οπτασία, ήταν επαφή; Δεν ξέρω.\n-Αννούλα! Δεν το ‘δες; Πίσω σου κοίτα! Το ταψί της γιαγιάς! Πάρτο! Θα στο πετάξουν μεθαύριο! Θα καθαρίσουν το χωράφι, και θα το πετάξουν. Πάρτο! Απίστευτο! Γυρίζω το κεφάλι μου πίσω. Ήταν εκεί, πεταμένο, μπερδεμένο στα χόρτα. Πάνω από 15 χρόνια. Καθημερινώς ήμουν εκεί. Δεν το ‘χα προσέξει ποτέ.\nΔεν μπορεί να ‘ναι αυτό! Σκέφτομαι: «Η φαντασίαου μου κάνει παιχνίδια. Ο μπαμπάς έχει πεθάνει. Δεν γίνεται! Είναι πήλινο! Δεν είναι το μπακιρένιο». Ήταν τόσο βρώμικο, είχε τόση λάσπη που έμοιαζε πήλινο. Πήρα ένα ξύλο και το χτύπησα. Σιχαινόμουν να το αγγίξω. Ο ήχος του ήταν του μπακιριού. Το πήρα στην αγκαλιά μου με κλάμματα! Η διαδρομή του ξεκινούσε πα’ την Σμύρνη και μετά από περιπλάνηση γύρισε σε μένα. Το ‘πλυνα, το καθάρισα, ήταν αυτό, που το ‘τριβα μικρή πριν πάω δημοτικό, με νεράτζι και άμμο ποταμίσια.\nΘα το ξαναγυαλίσω μόλις γίνουν τα νεράτζια με τον ίδιο τρόπο και δεν θα ξαναφύγει απ’ το σπίτι μου. Θα το γεμίσω με ρόδια και κυδώνια και θα το βλέπω κάθε μέρα μοναδική ρίζα μου πια που φτάνει στα παιδικά μου χρόνια και ακόμα πιο πέρα. Φτάνει η ρίζα μου αυτή μέχρι την Ανατολή.\nΆννα Κωνστατουδάκη – Αγγελάκη\nΑναρτήθηκε από Maria Diakaki στις 1:46 μ.μ.


Ο Φλωμπέρ και ο πασάς της Ρόδου – dimart\n8 Οκτωβρίου 2016 dimartblog Το βιβλίο της άμμου Σχολιάστε\nΤο βιβλίο της άμμου #51\nΌσο ο Μαξ κρατούσε σημειώσεις μέσα στην εκκλησία, εγώ ήμουν μπροστά στην πλατειούλα. Δυο Τουρκάλες με φερετζέ ανέβαιναν το δρόμο, μια από κάθε πλευρά, πάνω σε στενό πεζοδρόμιο, γύρω απ’ τα σπίτια, που το είχαν σκάψει τα βήματα των περαστικών· ώρα βουβή, ο ουρανός σκεπασμένος. Η πρώτη στα πράσινα, η άλλη στα μπλε κι οι δυο μ’ άσπρο γιασμάκι, κι οι δυο ηλικιωμένες· αυτή που ήταν ντυμένη στα πράσινα ήταν χοντρή και γύρισε πολλές φορές για να με δει. Άκουγες μονάχα τον κρότο από τα κίτρινα μποτίνια τους που σέρνονταν στις πλάκες καθώς προχωρούσαν αργά.\nΞανακατεβαίνουμε στην πόλη:κάπου κάπου υπάρχουν θολωτά περάσματα, με τόξα που επικοινωνούν με τον ένα δρόμο και με τον άλλο. Από κάτω οι ναύτες τοποθετούσαν στα στεγνά τα πανιά και τα κουπιά τους. Τα παζάρια είναι φωτεινά, χωρίς τον ανατολίτικο χαρακτήρα, μυρίζουν ελληνικό μπακάλικο. Μεγάλα θορυβώδη καφενεία με τζάμια. Συχνά μια ζωγραφιά κρεμασμένη στον τοίχο που παριστάνει κάτι σαν λιοντάρι με γυναικεία κεφαλή. (Αλμποράκ;) Κυπαρίσσια και μουριές στο δρόμο που είναι πλατύς. Έκανα ένα μπάνιο σ’ ένα τούρκικο χαμάμ, ανηφορίζοντας δεξιά.\nΟ Μεχμέτ Ρετζέπ Πασάς. Επίσκεψη στον Πασά — χοντρός και πλαδαρός ανθρωπάκος. Στο ντιβάνι του Τούρκοι. Ένας Πόρνος. Ξεσκονίζει τα γαλλικά του, ο Πρους πρέπει να του διαβάσει το Ζιλ Μπλας κι αυτός βάζει να του διαβάσουν την Επανάσταση του Θιέρσου. Μας ρωτάει αν μπορεί ν’αποκτήσει την παγκόσμια συνθήκη κι όλες τις συνθήκες της Γαλλίας με την Πύλη.\nΔιαμαντοστόλιστα τσιμπούκια, καφές μέσα σε κύπελα με σμάλτο και διαμάντια.\nΓουσταύου Φλωμπέρ, Το ταξίδι στη Ρόδο, εισαγωγή – μετάφραση: Τατιάνα Τσαλίκη -Μηλιώνη, Αθήνα 1993.\nΕικόνα εξωφύλλου: Ρόδος, Η οδός των ιπποτών, γκραβούρα από το βιβλίο του C. T. Newton, Travels and Discoveries in the Levant, Λονδίνο, 1865\nC. T. NewtonΓιώργος ΤσακνιάςΓκυστάβ ΦλωμπέρΡόδοςΤατιάνα Τσαλίκη-Μηλιώνη\nPrevious Post: Οι φίλοι\nNext Post: Ανεπίδοτα γράμματα


Outside the Wall: Το ιδρυτικό κείμενο της ΕΠΟΝ - Σαν σήμερα στις 23/2/1943\nΤο ιδρυτικό κείμενο της ΕΠΟΝ - Σαν σήμερα στις 23/2/1943\nΗ συνεισφορά της ΕΠΟΝ, στη διαπαιδαγώγηση της νέας γενιάς ήταν μοναδική. Η ΕΠΟΝ, με οργανωμένα 630.000 μέλη, είχε πετύχει σε μεγάλο βαθμό να δώσει τη σωστή, αγωνιστική, διέξοδο στις ανάγκες που είχαν οι νέοι. Οι αγώνες της αποτέλεσαν, αποτελούν και θα αποτελούν μια τεράστια παρακαταθήκη για τη νεολαία. Παρακαταθήκη, που δεν σβήνει απ' τη συλλογική μνήμη της νεολαίας κι ας έχουν περάσει τόσα χρόνια από τότε.\nΑναρτήθηκε από Panagiotis Spyropoulos στις 4:50 μ.μ.\nΕτικέτες 1943, 23 Φλεβάρη, αντίσταση, ΕΠΟΝ, ιδρυτική διακύρηξη, Κατοχή, Νεολαία, Σαν Σήμερα


Γέμισε τραίνα στην Ξάνθη και το ΠΑΣΟΚ απορεί - XanthiPressXanthiPressΓέμισε τραίνα στην Ξάνθη και το ΠΑΣΟΚ απορεί - XanthiPress\nΓέμισε τραίνα στην Ξάνθη και το ΠΑΣΟΚ απορεί\n11 Σεπτεμβρίου 201715:31\nΑπορίες έχουν στην ΝΕ ΠΑΣΟΚ Ξάνθης για την αντιπαράθεση ΣΥΡΙΖΑ και ΝΔ με φόντο την σιδηροδρομική Εγνατία (η οποία αποτελεί τον τέλειο σανό που δεν θα κατασκευαστεί ποτέ, διαβάστε εδώ). Με ανακοίνωση του ο Γραμματέας της ΝΕ ΠΑΣΟΚ σημειώνει «Μας δημιουργείτε η απορία γιατί να μην πιστέψουμε τις εξαγγελίες για την Σιδηροδρομική Εγνατία, οπού τα τρένα θα σφυρίξου και 3 και 4 και 104 φορές.».\nΝα κάνουμε μια παρένθεση εδώ και να πούμε ότι ενώ τα τραίνα αυτά σφυρίζουν, το τουριστικό τρενάκι όχι μόνο δεν σφυρίζει αλλά περνάει και τα stop ανέμελα, δείτε εδώ\nΑναλυτικά η ανακοίνωση του ΠΑΣΟΚ Ξάνθης\nΠραγματικά απορούμε με το πόλεμο ανακοινώσεων μεταξύ ΝΟΔΕ, Ν.Ε. ΣΥΡΙΖΑ και του Αντιπεριφερειάρχη κ. Ζαγναφέρη. Ας αναλύσουμε γιατί έχουμε αυτή την απορία.\n1. Αφού άνοιξε το εργοστάσιο ζάχαρης στην Ξανθή.\n2. Αφού άνοιξαν τα συνεταιριστικά εργοστάσια.\n3. Αφού άνοιξε και η DIANA.\n4. Αφού άνοιξε και η αστυνομική σχολή.\n5. Αφού λύθηκε το στεγαστικό πρόβλημα με το Ειδικό και με το Μουσικό Σχολείο.\n6. Αφού έχει ήδη πάει φυσικό αέριο σε όλα τα σπίτια της περιφέρειας μας και του νομού μας ειδικότερα.\n7. Αφού δεν μπήκαν διόδια στην Εγνατία οδό.\nΜας δημιουργείτε η απορία γιατί να μην πιστέψουμε τις εξαγγελίες για την Σιδηροδρομική Εγνατία, οπού τα τρένα θα σφυρίξου και 3 και 4 και 104 φορές.\nΑπό την άλλη η EUROSTAT τοποθέτησε την περιφέρεια μας στις 10 φτωχότερες σε όλη την Ευρώπη. Αλλά είναι προφανές ότι δεν ξέρουν να μετράν οι συγκεκριμένοι, είναι εκπρόσωποι του νεοφιλελευθερισμού και προφανώς εάν μπορούσαμε θα τους στέλναμε και σε δική.\nΟπότε ας ακούσουμε καλύτερα το άσμα της Κλειώ Δενάρδου «Τα τρένα σφυρίζουν» όπου οι στίχοι στο κουπλέ αναφέρουν:\n«Τα τρένα σφυρίζουν ανθρώπους ενώνουν, ανθρώπους χωρίζουν σφυρίζουν στην νύχτα και φεύγουν τα τρένα, για ‘σένα η ελπίδα, το δάκρυ για ‘μένα».\nΓραμματέας Ν.Ε. ΠΑΣΟΚ Ξάνθης


Τα οφέλη του πρωινού σεξ στην… υγεία μας! – Τα Νέα της Υγείας\nΠρωινό σεξ. Οι περισσότερες γυναίκες δεν έχουν διάθεση για σεξ με το που ξυπνήσουν, τη στιγμή που η πλειοψηφία των ανδρών το επιζητά. Άγχος, υποχρεώσεις, ρουτίνα. Πού να βρεις διάθεση για ερωτικά παιχνίδια, με το που σηκωθείς από το κρεβάτι; Κι όμως, καλό θα ήταν από εδώ και πέρα να αναθεωρήσετε, καθώς τα οφέλη του πρωινού σεξ είναι πολλαπλά. Θέλετε αποδείξεις; Διαβάστε παρακάτω:\n– H Debby Herbenick, καθηγήτρια σεξουαλικής υγείας στο Kinsey Institute και συγγραφέας του best seller «Because It Feels Good: A Woman’s Guide to Sexual Pleasure and Satisfaction», έχει κατά καιρούς επισημάνει τη σπουδαιότητα του πρωινού σεξ στην υγεία μας. Όπως έχει τονίσει, το πρωινό σεξ, μας βοηθά να απελευθερώσουμε οξυτοκίνη, ορμόνη απαραίτητη για να συνεχιστεί όμορφα και αισιόδοξα η μέρα μας. Επιπροσθέτως, το σεξ θωρακίζει το ανοσοποιητικό μας σύστημα και μας προστατεύει από λοιμώξεις, μέσω των αντισωμάτων που παράγονται\n– Μελέτη του πανεπιστημίου Queens, απέδειξε ότι το πρωινό σεξ τρεις φορές την εβδομάδα, μπορεί να μειώσει τον κίνδυνο εγκεφαλικού επεισοδίου, καθώς και καρδιακής προσβολής κατά 50%\n– Τέλος, το σεξ βοηθάει στη βελτίωση της ροής του αίματος, τη διατήρηση της πίεσης σε κανονικά επίπεδα, καθώς και στην πρόληψη της κατάθλιψης. Τέλος, βοηθάει στη διατήρηση της νεανικότητας του δέρματός σας. Και δεν τα λέμε εμείς, αλλά οι κατά καιρούς έρευνες


Πρέπει να κάνεις μπάνιο το πρωί ή το βράδυ; | Thats Life. Life as it is!\nΌτι και αν προτιμάς πάντως ένα μπανάκι το πρωί προλαβαίνεις να το κάνεις ή μήπως κάνεις όταν γυρίσεις το βράδυ;\nΔες τα θετικά και των δυο περιπτώσεων και επίλεξε!\nΠοια είναι τα θετικά από το πρωινό μπάνιο;\nΜπορείς να παραλείψεις να πιεις καφέ: Αν κάνεις μπάνιο το πρωί με το που ξυπνήσεις θα διαπιστώσεις πως θα ξυπνήσεις μεμιάς. Θα ενεργοποιηθεί κάθε κύτταρό σου και θα έχεις αστείρευτη ενέργεια.\nΞύπνησες με πόνο στον αυχένα; Αν κάνεις ένα ζεστό μπάνιο οι μυς σου θα τονωθούν αμέσως. Μπορείς να κάνεις και stretching όσο είσαι στο μπάνιο.\nΕίναι προτιμότερο αν έχεις λιπαρό δέρμα: Κάνε ένα κρύο μπάνιο για να θωρακίσεις την υγρασία που χρειάζεται το δέρμα σου.\nΠοια είναι τα θετικά από το βραδινό μπάνιο;\n1# Ένα βραδινό μπάνιο μπορεί να σε χαλαρώσει μετά από μια κουραστική ημέρα γεμάτη με έννοιες και υποχρεώσεις. Θα μειώσει τα επίπεδα του στρες και θα νιώσεις να αποφορτίζεσαι από όλα!\n2# Θα χαλαρώσεις τόσο που θα πέσεις για ύπνο σαν πουλάκι!\n3# Τα σεντόνια σου θα παραμείνουν καθαρά. Σκέψου την αίσθηση να πέφτεις σε καθαρά σεντόνια και να είσαι καθαρή. Ακόμα και scrub να μην κάνεις τα σεντόνια σου θα παραμείνουν άθικτα!\nΑδυνάτισμα: Χάσε όσα κιλά θέλεις με αυτό το κόλπο


Τεχνικός βαθμός 100000 U/Lipase μιλ. υψηλή συγκέντρωση ενζυμικής ανώτερη σταθερότητας\nΑριθμό μοντέλου: Lipase lpa-100\nLipase για την κατασκευή χάρτου\nΤεχνικό Lipase βαθμού για την κατασκευή χάρτου\nLipase lpa-100 παράγεται από τις επιλεγμένες πιέσεις Aspergillus Νίγηρας μέσω της καταδυμένης διαδικασίας ζύμωσης, εξαγωγής και καθαρισμού. Με την υψηλή ισοτιμία του δραστηριότητας και συναλλάγματος, lpa-100 μπορούν όχι μόνο να υδρολύσουν το λίπος για να παραγάγουν μονο ή diglycerides και τα ελεύθερα λιπαρά οξέα, αλλά και να καταλύσουν σύνθεσης και transesterification εστέρα τις αντιδράσεις.\nLipase lpa-100 έχει ένα ευρύ φάσμα του αποτελεσματικού pH από 3 έως 12.\nΗ σειρά αποτελεσματικής θερμοκρασίας για Lipase lpa-100 είναι από 15 σε 60℃, και τις βέλτιστες σειρές θερμοκρασίας από 35 σε 55℃.\nΣτη βιομηχανία κατασκευής χάρτου, οι κύριες συνθέσεις της ρητίνης είναι triacylglycerol και κερί.\nLipase χρησιμοποιείται στη βιομηχανία χαρτιού για να αφαιρέσει τη ρητίνη από τους πολτούς, κατά συνέπεια να μειώσει τις επιδράσεις στην ποιότητα χαρτιού που προκαλείται λόγω της ιζηματογένεσης της ρητίνης στους ξεραίνοντας κυλίνδρους.\nΑπό triacylglycerol των υψηλότερων λιπαρών οξέων, όπως το λινολενικό οξύ, το λινελαϊκό οξύ, το ελαϊκό οξύ, το κ.λπ., συμπεριλαμβάνεται στο μελάνι εκτύπωσης, η χρήση της κυτταρίνης σε σχέση με με lipase μπορεί να αφαιρέσει το μελάνι εκτύπωσης από τα άχρηστα χαρτιά.\nLipase lpa-100 συσκευάζεται HDPE 25kg ή 30kg στα πλαστικά τύμπανα. Η προσαρμοσμένη συσκευασία είναι επίσης διαθέσιμη κατόπιν αιτήματος.\nΑυτό το ένζυμο έχει διατυπωθεί για τη βέλτιστη σταθερότητα. Η χαρακτηριστική διάρκεια διατήρησης είναι έξι μήνες υπό τον όρο ότι αποθηκεύεται κάτω από 25°C στην αρχική συσκευασία της, που σφραγίζεται και κλειστός, που προστατεύεται από το φως του ήλιου. Η διάρκεια διατήρησής της είναι δεκαοχτώ μήνες εάν αποθηκεύεται κατάλληλα παρατεταμένη στη 0∼10°C. αποθήκευση ή/και αποφευχθούν οι δυσμενείς όροι όπως οι υψηλότερες θερμοκρασίες μπορούν να οδηγήσουν στην υψηλότερη απαίτηση δόσης, κατά συνέπεια.\nIk ben geïnteresseerd Τεχνικός βαθμός 100000 U/Lipase μιλ. υψηλή συγκέντρωση ενζυμικής ανώτερη σταθερότητας θα μπορούσατε να μου στείλετε περισσότερες λεπτομέρειες όπως τύπος, μέγεθος, ποσότητα, υλικό κ.λπ.


Πώς θα γλιτώσετε τα σπίτια σας από τους πλειστηριασμούς - kontranews.gr - Τελευταίες εξελίξεις από την Ελλάδα και τον Κόσμο.\nΌλο το πακέτο των ρυθμίσεων για χρέη στις τράπεζες και οφειλές στο δημόσιο\nΕΝΕΡΓΟΠΟΙΕΙΤΑΙ ο πτωχευτικός, ανοίγουν τον δρόμο για «προσωπική πτώχευση» με πλήρη ρευστοποίηση και απώλεια περιουσίας. Πως θα γλιτώσετε τα σπίτια σας από τους πλειστηριασμούς!\nΠριν τον «γκρεμό», δίνεται τελευταία ευκαιρία, με πακέτο ρυθμίσεων για χρέη στις τράπεζες, οφειλές στο δημόσιο και με κούρεμα χρέους. Ανοίγει σήμερα η πλατφόρμα, έως 240 δόσεις για Εφορία και Ταμεία, υπό προϋποθέσεις έως και 420 δόσεις για τράπεζες. Χρειάζεται προσοχή καθώς πρόκειται για την «τελευταία ευκαιρία»! Όσοι χάσουν την ρύθμιση θα οδηγούνται σε πτώχευση από τους πιστωτές με απώλεια του συνόλου της περιουσίας τους και διαγραφή των οφειλών τους.\nΜε το ιδιωτικό χρέος να προσεγγίζει επικίνδυνα τα 250 δισ. ευρώ (242,6 δισ. τον Μάρτιο), την πανδημία να έχει ανοίξει νέες πληγές και τους φορείς της αγοράς να προειδοποιούν για νέο κύμα λουκέτων και φρέσκων ανέργων η κυβέρνηση ενεργοποιεί τον νέο πτωχευτικό, που για πολλούς θα γίνει φάρμακο, αλλά για άλλους ίσως είναι ο πιο γρήγορος δρόμος προς ακαριαία φτωχοποίηση. Υπενθυμίζεται ότι αν και οι τράπεζες έχουν «απασφαλίσει», η διαδικασίες των πλειστηριασμών μπορούν να καθυστερήσουν περίπου 45 μέρες με ανακοπή, ακολουθεί Αύγουστος που όλα είναι νεκρά και οι νομικοί εκτιμούν ότι ο μεγάλος όγκος πλειστηριασμών θα έρθει τον Σεπτέμβριο.\nΓια πρώτη φορά ρυθμίζονται και οφειλές που δεν είναι ακόμη σε καθυστέρηση αλλά οι οφειλέτες δυσκολεύονται να εξοφλήσουν και προϋπόθεση για να τεκμηριωθεί αυτό είναι να έχουν υποστεί μείωση των εισοδημάτων τους κατά 20% τουλάχιστον. Βασική προϋπόθεση είναι οι οφειλές αυτές να υπερβαίνουν τις 10.000 ευρώ και να μην οφείλονται σε έναν και μόνο φορέα κατά 90%. Στόχος μέσα σε 2 μήνες να έχει κλείσει η κάθε υπόθεση. Για να γίνει αυτό, το σύστημα είναι σε μεγάλο βαθμό αυτοματοποιημένο βάσει ενός αλγορίθμου που θα υπολογίζει την ικανότητα αποπληρωμής, τα εισοδήματά και τις υποχρεώσεις των πιστωτών. Για τις τράπεζες έχει μεγάλη σημασία και η αξία ρευστοποίησης της περιουσίας του οφειλέτη προκειμένου να αποφασίζουν εάν θα αποδεχθούν τη ρύθμιση. Αν συμφέρει τις τράπεζες να σε πτωχεύσουν και να πουλήσουν την περιουσία σου, έχουν τη δύναμη να το κάνουν. Ο οφειλέτης θα πρέπει να πληρώσει κατ’ ελάχιστον την αξία ρευστοποίησης όλης της περιουσίας του. Για τα ακίνητα, η αξία ρευστοποίησης προσδιορίζεται ως το μέγιστο ανάμεσα στη φορολογητέα αξία και στην εμπορική αξία μειωμένη κατά 3% λόγω των εξόδων της διαδικασίας ρευστοποίησης. Για τα κινητά περιουσιακά στοιχεία, η αξία ρευστοποίησης ταυτίζεται με την εμπορική αξία. Ακόμα περισσότερο ο οφειλέτης θα πρέπει να πληρώσει και το ποσό που περισσεύει από τα εισοδήματά του, αν του περισσεύει, με οδηγό τα ελάχιστα κριτήρια διαβίωσης.\nΟ αριθμός των δόσεων δεν είναι προϊόν διαπραγμάτευσης. Υπάρχει ειδικός αλγόριθμος, που αξιολογεί την οικονομική κατάσταση του οφειλέτη με βάση τα έσοδά του, τα εισοδήματά του και την περιουσία του. Εάν κάποιος οφειλέτης έχει χρέη προς πολλαπλούς πιστωτές και συμφωνήσει σε μια ρύθμιση με τους περισσότερους, τότε η ρύθμιση αυτή επιβάλλεται υποχρεωτικά σε όλους. Ο μέγιστος αριθμός δόσεων προς το Δημόσιο είναι 240. Το όριο ανεβαίνει σε 420 δόσεις για εξασφαλισμένα δάνεια φυσικών προσώπων, 240 για μη εξασφαλισμένα δάνεια φυσικών και εξασφαλισμένα δάνεια νομικών προσώπων και 180 για μη εξασφαλισμένα δάνεια νομικών προσώπων.\nΣτα θετικά, είναι ότι επιτρέπεται το «κούρεμα» του χρέους από τράπεζες και Δημόσιο. Αν μάλιστα επιτευχθεί συμφωνία με τις τράπεζες, τότε το Δημόσιο είναι υποχρεωμένο να ακολουθήσει στο κούρεμα. Το «κούρεμα» δεν μπορεί να είναι μεγαλύτερο από 95% των απαιτήσεων του Δημοσίου από πρόστιμα και 85% των απαιτήσεων από προσαυξήσεις και τόκους εκπρόθεσμης καταβολής. Υπενθυμίζεται ότι διαγραφή βασικής οφειλής προς το Δημόσιο και ασφαλιστικών εισφορών απαγορεύεται από τον νόμο.\nΤο ελάχιστο ποσό μηνιαίας δόσης είναι τα 50 ευρώ. Αν το προτείνουν οι τράπεζες, μπορεί να γίνει σε 50 ευρώ ανά δάνειο με εξασφάλιση και σε 50 ευρώ ανά πιστωτή για δάνεια χωρίς εξασφάλιση.\nΌμως βλέποντας τους προφανείς κινδύνους για δημιουργία χάους, στην προσπάθεια των πιστωτών να εισπράξουν τα περισσότερα, υπάρχουν και κανόνες, κάποιοι από τους οποίους κρύβουν και παγίδες. Παράδειγμα η ικανότητα αποπληρωμής. Ο οφειλέτης πρέπει να πληρώνει βάσει των εισοδημάτων του καθώς και αυτών των εγγυητών του. Αν ένας οφειλέτης είναι π.χ. 70 χρονών και με βάση το εισόδημά του, χρειάζεται ρύθμιση σε 30 χρόνια για να γίνει η αποπληρωμή, τότε η τράπεζα θα την απορίψει. Με δικαιολογία το προσδόκιμο ζωής, δεν θα κάνει ρύθμιση που θα αποπληρώνεται όταν ο οφειλέτης θα είναι 100 ετών. Ο νόμος έχει μέγιστο όριο ηλικίας ρύθμισης τα 85 έτη, βάσει του οποίου μειώνεται ο αριθμός των δόσεων. Σε αυτή την περίπτωση προτείνουν την εμπλοκή εγγυητών. Νεότερων ανθρώπων που θα αναλάβουν το βάρος του δανείου σε περίπτωση που χρειαστεί. Έτσι η τράπεζα θα έχει το κεφάλι της ήσυχο, όμως δημιουργείται ένα πρόβλημα. Πόσοι γιοι, κόρες και άλλοι θα αναγκαστούν να μπουν εγγυητές; Πόσοι νέοι και νέες θα φορτωθούν τεράστια χρέη για την υπόλοιπη ζωή τους; Τί επίπτωση θα έχει αυτό για τις προοπτικές τους και την δυνατότητα να δημιουργήσουν και πώς αυτό θα επιβαρύνει την κοινωνία; Άλλος κανόνας είναι ότι οι πιστωτές πρέπει να προστατεύονται. Δηλαδή, κανένας πιστωτής δεν δύναται να λάβει λιγότερα χρήματα από όσα θα λάμβανε σε περίπτωση ρευστοποίησης της περιουσίας του οφειλέτη και των εγγυητών του. Αν θέλουν σε οδηγούν σε ρευστοποίηση, παίρνουν ότι μπορούν και μένεις πτωχευμένος και άφραγκος. Αυτό όμως πρέπει να γίνεται με «σωστή» μοιρασιά. Δηλαδή, τα χρήματα του οφειλέτη πρέπει να μοιραστούν αναλογικά, έτσι ώστε να καλύψουν όλους τους πιστωτές.\nΠροηγούμενο άρθροΣΥΡΙΖΑ: Η πρώτη κατοικία στερείται πλέον οποιασδήποτε προστασίας